এক ৰাতিত বিখ্যাত হোৱা মানুহবোৰ - সাহিত্য ডট অৰ্গ\nএক ৰাতিত বিখ্যাত হোৱা মানুহবোৰ\nলেখক- অভিমন্যু শেনচোৱা\nবিশ্ববিখ্যাত চিত্ৰকৰ পাব্‌লো পিকাছো দোকমোকালিতে খোজ কাঢ়িবলৈ যায়। তেওঁক চাবলৈ পৃথিৱীৰ বিভিন্ন প্ৰান্তৰ শুভাকাংক্ষীসকলৰ ভিৰ লাগে। টুৰিষ্ট গাইডে পিকাছোক দূৰৈৰ পৰাই দেখুৱাই দিয়ে। শুভাকাংক্ষীসকল তাতেই সুখী হয়। কিন্তু সৌভাগ্যৱান দুই এজন শুভাকাংক্ষীয়ে কেতিয়াবা ওচৰলৈ গৈ দুই-এষাৰ কথা পাতি অটোগ্ৰাফ ল’বলৈ সুবিধা পায়। তেনেকুৱা এজনী সৌভাগ্যৱান ছোৱালীয়ে এদিন পাব্‌লো পিকাছোক কাষত পাই ছোৱালীজনীৰ পৰট্ৰেইত স্কেট্‌ছ এটা আঁকিবলৈ খাটনি ধৰিছিল। পাব্‌লো পিকাছোৱে ছোৱালীজনীক নিৰাশ নকৰি বহীপাত এটাত পেঞ্চিল বোলাই দুইমিনিটতে তাইৰ মুখমণ্ডলৰ ছবি এখন আঁকি দিলে। তাই আনন্দত আত্মহাৰা হৈ পৰিল। তাই দৌৰি গৈ পিকাছোৰ ঘৰৰ ওচৰৰে গাওঁখনৰ পথাৰ এখনত গৈ ছবিখন দেখুৱাই চিঞৰিবলৈ ধৰিলে -“এইখন পিকাছোৱে আঁকিছে” বুলি। প্ৰথমতে মানুহে তাইৰ কথাত বিশ্বাস কৰা নাছিল যদিও বহুকেইজনে ভালকৈ স্কেট্‌ছটো পৰ্যবেক্ষণ কৰি গম পালে যে এইখন সঁচাকৈ পিকাছোৰ স্কেট্‌ছ। লগে লগে ওচৰৰ গাওঁবোৰত খবৰটো বিয়পি পৰাত বিভিন্ন ঠাইৰ চিত্ৰঅনুৰাগীসকলৰ ভিৰ লাগিল। ছবিখন কোনে কিনিব তাক লৈ হেতাওপৰা লাগিল। অৱশেষত নিলাম হৈ সেই স্কেট্‌ছটো ত্ৰিশ লাখ টকাত বিক্ৰী হ’ল। ছোৱালীজনীয়ে পৰিস্থিতি দেখি চৰগ পৰা মানুহৰ দৰে হৈছিল।\nতাই আকৌ এদিন বহু কষ্টৰে পিকাছোক লগ পাই সুধিলে- “এয়া কেনেকৈ সম্ভৱ? এটা সাধাৰণ দুইমিনিটত অঁকা স্কেট্‌ছ লক্ষ লক্ষ টকাত বিক্ৰী হ’ল? মোকো শিকাই দিয়ক দুই মিনিটত কেনেকৈ ত্ৰিশলাখ টকা ঘটিব পাৰি?” তেতিয়া পিকাছোৱে ক’লে- “মাজনী, দুইমিনিটত ত্ৰিশলাখ টকা ঘটিবৰ বাবে মোৰ জীৱনৰ ত্ৰিশটা বছৰ বৰবাদ হৈছে।” আচলতে তেওঁ বুজাইছে যে তেওঁৰ এই অভাৱনীয় সফলতাৰ বাবে ত্ৰিশবছৰ ধৰি সাধনা কৰিছে। অৱশেষত ত্ৰিশবছৰৰ সাধনাৰ বলত এজন সুপৰিপক্ব চিত্ৰশিল্পীলৈ ৰূপান্তৰিত হ’ব পাৰিছে, ত্ৰিছবছৰৰ পৰিশ্ৰমৰ ফল হিচাপে তেওঁ পাইছে বৰ্তমানৰ সাফল্য।\nঠিক একেই কথাষাৰকে এটা সাক্ষাৎকাৰত কৈছিল বিশ্ববিখ্যাত এজন “ৰকষ্টাৰে।” নামটো সম্প্ৰতি সঠিককৈ ক’ব নোৱাৰিম! স্কুলৰ দিনতে পঢ়িছিলোঁ। তেওঁক সাংবাদিকে সুধিছিল- “আপোনাৰ এটা গানেই এক ৰাতিত আপোনাক বিখ্যাত কৰি পেলালে। ইয়াৰ আঁৰৰ ৰহস্য কি? একৰাতিত মানুহ বিখ্যাত হ’বলৈ কি কৰিব লাগিব?” সংগীতজ্ঞজনেও পিকাছোৰ দৰেই একেই মন্তব্যই কৰিছিল – “এক ৰাতিত বিখ্যাত হ’বলৈ মোক একৈশ বছৰ সময় লাগিছে৷” – সঁচা কথা, এক ৰাতিত কোনো বিখ্যাত হ’ব নোৱাৰে নাইবা হঠাৎ হাড়ভঙা পৰিশ্ৰম কৰি কিবা এটা কাম কৰি কোনো সফল হ’ব নোৱাৰে। প্ৰত্যেকজন সফল মানুহৰ আঁৰত লুকাই থাকে তেওঁৰ বহুবছৰৰ সাধনা আৰু কঠোৰ পৰিশ্ৰম। যি ক্ষেত্ৰতেই নহওক কেৱল দীৰ্ঘকালীন পৰিশ্ৰমৰ দ্বাৰাহে অৱশেষত এজন মানুহে বিশেষ দিন এটাত উপস্থিত হৈ সফলতাৰ মুখ দেখে। এক ৰাতিত বিখ্যাত হোৱা মানুহবোৰৰ বাবে আমাৰ মনত বিস্ময় জাগি উঠে— দিবাস্বপ্ন দেখোঁ “আমিও যদি হ’ব পাৰিলোঁ হয়!” কিন্তু তেওঁৰ এৰি অহা জীৱনটোক অধ্যয়ন কৰিলেই ৰহস্য ফাদিল হয়। অভাৱনীয় ধুমুহাৰ সৈতে যুঁজ দি হাজাৰ ত্যাগ আৰু জীৱনটোক হাতৰ মুঠিত ৰাখি এভাৰেষ্টত থিয় হয়গৈ এই লোকসকল।\nআমিও শিকা উচিত নেৰানেপেৰা পৰিশ্ৰম কৰিবলৈ। যিটো লক্ষ্য আছে সেই লক্ষ্য সৰু হওক বা ডাঙৰ হওক কিন্তু মজবুত হ’ব লাগে। “ইজি মনি” অথবা “খন্তেকীয়া জনপ্ৰিয়তা” ৰ সপোনে মানুহক ধ্বংস কৰে। সফলতা সোনকালে অহা বস্তু নহয়, সফলতা সুলভ নহয়। মাণিক বিচাৰিবলৈ মহাসাগৰৰ সুগভীৰ তলিত সোমাবলৈ প্ৰশিক্ষণ লাগিব, সাহস লাগিব, ধৈৰ্য্য লাগিব।


কেব আহিলে মৃত্যুবৰণ কৰিম! সংবাদমেলত চৰমপন্থা লোৱাৰ হুংকাৰ অখিল গগৈৰ|akhil-gogoi-threatens-of-dire-consequences-if-cab-is-passed– News18 Assam\nকেব আহিলে মৃত্যুবৰণ কৰিম! সংবাদমেলত চৰমপন্থা লোৱাৰ হুংকাৰ অখিল গগৈৰ\nUpdated:November 30, 2019, 2:10 PM IST\nকৃষক মুক্তি সংগ্ৰাম সমিতিক কেন্দ্ৰই আলোচনালৈ নমতাক লৈ প্ৰতিক্ৰিয়া।\nLast Updated: November 30, 2019, 2:10 PM IST\nCABক লৈ দিল্লীত গৃহমন্ত্ৰী অমিত শ্বাহৰ সৈতে অনুষ্ঠিত হৈছে উত্তৰপূৰ্বাঞ্চলৰ দল-সংগঠনৰ গুৰুত্বপূৰ্ণ বৈঠক। লক্ষণীয়ভাৱে এই বৈঠকলৈ এই মুহুৰ্তলৈকে আমন্ত্ৰণ জনোৱা হোৱা নাই কৃষক মুক্তি সংগ্ৰাম সমিতি ৷ কৃষক মুক্তিৰ সৈতে চৰকাৰৰ আলোচনাত বহিবলৈ সাহস নাই বুলি মন্তব্য কৰি কৃষক নেতা অখিল গগৈয়ে কেব গৃহীত কৰিলে প্ৰয়োজনত মৃত্যুবৰণ কৰিম বুলি চৰকাৰক দিলে চৰম হুংকাৰ ৷\nযদি বাংলাদেশত হিন্দু নিৰ্যাতিত হৈছে তেন্তে প্ৰধানমন্ত্ৰীয়ে বাংলাদেশলৈ সেনা-বাহিনী পঠিয়াই সামৰিক শক্তিৰে বা কূটনৈতিক কৌশলেৰে এই নিৰ্যাতন বন্ধ কৰক বুলি মন্তব্য কৰে অখিল গগৈয়ে ৷ দিল্লীৰ বৈঠকলৈ 'আমছু'ক আমন্ত্ৰণ জনোৱা সন্দৰ্ভত অখিল গগৈয়ে কয় যে 'আমছু'ক জাতীয় সংগঠন নহয় বুলি মন্তব্য কৰি হিমন্ত বিশ্ব শৰ্মা আৰু বিজেপিয়ে ৭০ সংগঠনে কেবৰ বিৰুদ্ধে কৰা প্ৰতিবাদক ডাইভাৰ্ট কৰিব বিছাৰিছিল ৷ এতিয়া সেই আমছুক দিল্লীলৈ মাতিছে বিজেপিয়ে ৷ দিল্লীলৈ যোৱা সংগঠনসমূহক বিজেপিৰ কথাত ভোল নাযাবলৈ আহ্বান জনাই অখিল গগৈয়ে কয় যে\nযদি কেব গৃহীত হয় দৰকাৰ হ'লে মৃত্যুবৰণ কৰিম, গুলী খাই মৰিম; কিন্তু কেব গ্ৰহণ নকৰো ৷


Alert! মাহৰ শেষত কেই‍বাদিনো বেংক বন্ধ! বেংক ইউনিয়নে কৰিলে ধৰ্মঘটৰ ঘোষণা|bank-strike-holidays-bank-branches-shut-for-days-march-end-month-to-protest-against-mergers-of-psu-banks– News18 assam\nAlert! মাহৰ শেষত কেই‍বাদিনো বেংক বন্ধ! বেংক ইউনিয়নে কৰিলে ধৰ্মঘটৰ ঘোষণা\nযদি বেংকৰ কিবা কাম আছে তেনেহ’লে সোনকালে কৰি লওক।\nLast Updated : March 17, 2020, 14:52 IST\nযদি আপোনাৰ ওচৰত বেংকৰ কিবা কাম আছে তেনেহ’লে অহা সপ্তাহৰ মঙলবাৰলৈকে সেই সকলোবোৰ কাম কৰি লওক। অহা সপ্তাহত একেৰাহে কেইবাদিনো বন্ধ থাকিব বেংক। পিএছইউ (PSU Banks)ৰ মেগা বিলয়ৰ পিছত বিৰোধ, দৰমহা বৃদ্ধি আৰু প্ৰতি সপ্তাহত দুদিনকৈ ছুটীৰ দাবীৰে বেংক ইউনিয়নে ২৭ মাৰ্চত ধৰ্মঘট ঘোষণা কৰিছে। এই ধৰ্মঘট আগতে ১১ মাৰ্চৰ পৰা তিনিদিনীয়াকৈ হোৱাৰ কথা আছিল। উল্লেখযোগ্য যে, বেংক ইউনিয়নে ইতিমধ্যে ঘোষণা কৰিছে যে যদিহে তেওঁলোকৰ দাবী পূৰণ কৰা নহয় তেনেহ’লে তেওঁলোকে ১ এপ্ৰিলৰ পৰা অনিৰ্দিষ্টকালীন দেশব্যাপী বেংক ধৰ্মঘট কৰিব।\nতেওঁলোকৰ দাবীৰ ভিতৰত ১০টা পিএছইউ বেংকৰ প্ৰস্তাৱিত বিলয় ৰোধ, আইডিবিআই বেংকৰ ব্যক্তিগতকৰণ, বেংক সংশোধনী উঠাই লোৱা, বেয়া ঋণ আদায় আৰু জমা ধনৰ সুত বৃদ্ধি অন্তৰ্ভুক্ত।\nকেইবাদিনো বন্ধ থাকিব বেংক\nযদিহে এই বেংক ধৰ্মঘট হয় তেনেহ’লে এই মাহৰ শেষৰ ৩দিন বেংক বন্ধ হৈ যাব। ২৫মাৰ্চত গুড়ি পড়বাৰ কাৰণে কেইবাখনো ৰাজ্যৰ বেংকৰ শাখা বন্ধ থাকিব। ২৭ মাৰ্চত ধৰ্মঘট, ২৮মাৰ্চত চতুৰ্থ শণিবাৰ আৰু ২৯মাৰ্চত দেওবাৰ কাৰণে বেংক বন্ধ থাকিব।\nএই বছৰত বেংক ইউনিয়নে দুবাৰকৈ ধৰ্মঘট কৰিছে। ইয়াৰ পূৰ্বে ৮জানুৱাৰীত ভাৰত বন্ধৰ সময়ত বেংক ইউনিয়নে মোদী চৰকাৰৰ নীতিৰ বিৰুদ্ধে এদিনীয়া ধৰ্মঘট কৰিছিল। ইয়াৰ পিছত ৩১জানুৱাৰী আৰু ১ ফেব্ৰুৱাৰীতো ধৰ্মঘট আছিল।\nFirst published: March 17, 2020, 14:52 IST


আশা -প্ৰণৱ সিংহ - সাহিত্য ডট অৰ্গ\nআশা —প্ৰণৱ সিংহ\nনদীৰ কাষৰ শিল এটাত প্ৰায়ে মই বহোগৈ। নদীৰ বিশালতাৰ সন্মুখত নিজকে ক্ষুদ্ৰ যেন অনুভৱ হয় মোৰ! কিন্তু এই ক্ষুদ্ৰতাই মনত যেন মোৰ শক্তিয়ে দিয়ে, নদীখনৰ দৰে বিশাল হ’বলৈ। আজি বতৰ ডাৱৰীয়া। বলি থকা বতাহজাক চেঁচা। অলপ আছুতীয়া এই ঠাইখিনি মুখ্য ৰাস্তাটোৰ পৰা। সেয়েহে মানুহৰ সমাগম নাই বুলিবই পাৰি। কিছু দূৰত এজন মাছমৰীয়া। ব্যস্ততাৰে মাছ মাৰি আছিল নদীখনৰ কাষত। প্ৰায়ে মই মাছমৰীয়া জনক এইদৰে দেখা পাওঁ। বাৰে বাৰে তেওঁ আজি খেৱালি জালখন নদীৰ বুকুত দলিয়াই আছে। কিন্তু এবাৰো জালত মাছ উঠা নাছিল আজি! এবাৰ দ পানীত, এবাৰ বাম পানীত বাৰে বাৰে জাল পেলাইছে তেওঁ। ওহোঁ মাছ নুঠে। মই তেওঁক স্থিৰ দৃষ্টিৰে চাই থাকিলোঁ। আকৰ্ষিত কৰিলে মোক; তেওঁৰ সেই অদম্য প্ৰয়াসে। ভাগৰি পৰা নাই তেওঁ নাইবা হতাশ! লাহে লাহে হাবিখিনি পাৰ হৈ মাছমৰীয়াজনৰ কাষ পালোঁগৈ মই।\nমই: খুড়া মাছবোৰ গুছি গ’ল নেকি আজি?\nমাছমৰীয়া: তাকেই! আজি মাছেই উঠাব পৰা নাই মই মোৰ জালত!\nমই: খুড়া, কেতিয়াবা বাৰু মাছ নেপায় ঘৰলৈ আপুনি সুদা হাতেৰে যাব লগা হৈছেনে?\nমাছমৰীয়া: নাই বোপা, কেতিয়াও হোৱা নাই।\nমই: তাৰমানে আজিও আপুনি নিশ্চয় সুদা হাতেৰে নাযায়, নহয়নে খুড়া?\nমাছমৰীয়া: হুম, মাছ নোপোৱাকৈ ঘৰলৈ যাবলৈ মই নুখুজোঁ! মই মোৰ চেষ্টাত বিশ্বাস ৰখা মানুহ।\nমই: কিন্তু ইমান আত্মবিশ্বাস! কেনেকৈ খুড়া?\nমাছমৰীয়া: মুখত মিচিকি এটি হাঁহি।\nমই: ! !\nএইবাৰো নাহিল মাছ খুড়া!\nমাছমৰীয়া: মূৰটো সামান্য লৰাই পুনৰ ন উৎসাহ ৰাখি তেওঁ ক’লে.…কোনো কথা নাই, কোনো কথা নাই বোপা। মাছ উঠিব। মই আকৌ জাল পেলম। জানা বোপা, আমাৰ দৰে মাছমৰীয়াই প্ৰতিবাৰ জালখন পানীত পেলোৱাৰ অৰ্থই হল আশাবোৰক দৃঢ় কৰাৰ। সেয়ে আমি হতাশ নহওঁ এয়া আমাৰ সাহস এয়া আমাৰ ধৈৰ্য্যৰ অনুশীলন। সৰু সৰু মাছবোৰ যেতিয়া আমাৰ জালত লাগে; আশাবোৰ আমাৰ আৰু বেছিকৈ বাঢ়ে! কিজানিবা পিছৰ বাৰত আগৰ বাৰতকৈ ডাঙৰ মাছ এটা লাগেই। এয়া চোৱা বোপা মই আকৌ জাল নদীলৈ দলিয়ালোঁ..হা হা হা বুলি তেওঁ জালখন নদীৰ মাজলৈ দলিয়াই দিলে।\nমই: খুড়া, মাছ..?\nমাছমৰীয়া: কৈছিলোঁ নহয় বোপা, হা হা মাছ নাহিলে আশাবোৰযে আৰু দৃঢ় হয়!\nমাছে মাছমৰীয়াক জীয়াই নাৰাখে নহয় বোপা। এই আশাবোৰেহে আমাক জীয়াই ৰাখিছে। জীৱন জী থাকিবলৈ এয়াইটো প্ৰকৃত সুখ..! মাছ উঠিবই বোপা, মাছ উঠিবই৷


পশ্চিম জাৰ্মানীয় মূলৰ এক ভাষা\nওলন্দাজ ভাষা মূলতঃ ইউৰোপৰ নেডাৰলেণ্ডচ আৰু বেলজিয়াম দেশত প্ৰচলিত ইণ্ডো-ইউৰোপীয়ান ভাষা পৰিয়ালৰ অন্তৰ্গত পশ্চিম জাৰ্মানীয় মূলৰ এক ভাষা। প্ৰায় ২.৩ কোটি লোকৰ ই মাতৃভাষা আৰু প্ৰায় ৫০ লাখ লোকৰ দ্বিতীয় ভাষা। ওলন্দাজ ভাষা নেডাৰলেণ্ডচৰ একমাত্ৰ চৰকাৰী ভাষা হোৱাৰ লগতে বেলজিয়াম, ছুৰিনাম, আৰুবা, কুৰাকাঅ’, আৰু ছিণ্ট মাৰ্টেনত অধিকাৰীক স্থিতি লাভ কৰিছে। ইংৰাজী ভাষা আৰু জাৰ্মান ভাষাৰ পাছতে ওলন্দাজ ভাষা বহুলভাৱে প্ৰচলিত তৃতীয় জাৰ্মানীয় মূলৰ ভাষা। ইংৰাজী ভাষাত ইয়াক ডাটচ্ (Dutch) নামেৰে আৰু ওলন্দাজ ভাষাত ইয়াক নেডাৰ্লাণ্ট্‌চ্ (Nederlands) নামেৰে জনা যায়।\nনেডাৰলেণ্ডচ, বেলজিয়াম, ছুৰিনাম, আৰু ইণ্ডোনেছিয়া; লগতে আৰুবা, কুৰাকাঅ’, ছিণ্ট মাৰ্টেন, ফৰাচী ফ্লেণ্ডাৰচ\nনেডাৰলেণ্ডচৰ মূল ভূখণ্ডৰ বাহিৰে ওলন্দাজ ভাষাৰ প্ৰচলন বেলজিয়ামৰ উত্তৰাঞ্চলত আছে। বেলজিয়ামত প্ৰচলিত ওলন্দাজ ভাষাৰ এই উপভাষাটো ফ্লেমিচ্ নামেৰে জনা যায়। বৃহত্তৰ নেডাৰলেণ্ডচ সাম্ৰাজ্যৰ অন্তৰ্গত আৰুবা, কুৰাকাঅ’, আৰু ছিণ্ট মাৰ্টেনত ওলন্দাজ ভাষাৰ প্ৰচলন আছে। দক্ষিণ আমেৰিকাৰ দেশ ছুৰিনামতো এই ভাষাৰ বহুল প্ৰচাৰ আছে। নগণ্য পৰিমাণৰ ওলন্দাজ ভাষিক সংখ্যালঘু ফ্ৰান্স, জাৰ্মানী আৰু ইণ্ডোনেছিয়াত বাস কৰে। আনহাতে আমেৰিকা যুক্তৰাষ্ট্ৰ, কানাডা আৰু অষ্ট্ৰেলিয়াত প্ৰায় ৫০ লাখ ওলন্দাজ ভাষী প্ৰবাসীয়ে বাস কৰে। দক্ষিণ আফ্ৰিকা আৰু নামিবিয়াৰ প্ৰায় ১.৬ কোটি লোকৰ মাতৃভাষা আফ্ৰিকান্স ভাষা ওলন্দাজ ভাষাৰ পৰা বিকশিত এক কন্যা ভাষা। এই দুই ভাষাৰ ভাষিকসকলে ইজনে সিজনৰ কথা বুজিব পাৰে।\nওলন্দাজ ভাষা ৰোমান লিপিত লিখা হয়। ইংৰাজী আৰু জাৰ্মান ভাষাৰ সৈতে ইয়াৰ যথেষ্ট সাদৃশ্য আছে। ভাষাটোৰ শব্দকোষৰ প্ৰায় ২০% জাৰ্মানীয় মূলৰ আৰু প্ৰায় ৬.৮% ফৰাচী মূলৰ।\n↑ "Dutch". University of LeicesterLanguages at Leicester. http://www2.le.ac.uk/departments/modern-languages/lal/languages%20at%20lal/dutch.\n"https://as.wikipedia.org/w/index.php?title=ওলন্দাজ_ভাষা&oldid=234419"ৰ পৰা অনা হৈছে\nশেষ সম্পাদনা কৰা হৈছে2June 2020 তাৰিখে 15:54 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=49164।


ভুল ঢাকিবলৈ আৰু কি ভুল কৰিলে টেৰছ গোৱালাই... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nভুল ঢাকিবলৈ আৰু কি ভুল কৰিলে টেৰছ গোৱালাই…\nভুল হৈ যায়! ভুল স্বীকাৰ কৰি তেনে ভুল নকৰাৰ সংকল্প ল’লে মানুহ সৰু হৈ নাযায়। কিন্তু তাকে নকৰি এটা ভুল ঢাকিবলৈ আন এটা ভুল কৰিলে কথাবোৰ বাঢ়ি যায়। ২৫ ফেব্ৰুৱাৰী, ২০২০ত দুপৰীয়া সময়ত চানমাৰী গড়কাপ্তানী বিভাগৰ মুখ্য অভিযন্তাৰ কাৰ্যালয়ৰ সন্মুখৰ ন’ পাৰ্কিং চাইন বোৰ্ড আঁৰি থোৱা স্থানত এজন বিধায়কে গাড়ী পাৰ্কিং কৰি থৈ যোৱাক লৈ কিছু অবাঞ্চিত পৰিস্থিতিৰ সৃষ্টি হৈছিল।\nন’ পাৰ্কিং জ’নত এএছ০১ বিভি ০০০৫ নম্বৰৰ হুণ্ডাই ক্ৰেটা গাড়ীখন দীৰ্ঘ সময় ধৰি ৰখাই থোৱাৰ বাবে যান বাহন শাখাৰ আৰক্ষীয়ে নিয়ম অনুসৰিয়েই গাড়ীখনত হুইল ক্লেম লক লগাই দিছিল। যান বাহন শাখাৰ আৰক্ষীৰ এই কাৰ্যত ক্ষোভিত হৈ পৰি এগৰাকী জনপ্ৰতিনিধিয়ে আৰক্ষী গৰাকীক দুৰ্ব্যৱহাৰ কৰা আৰু শাৰিৰীকভাৱে অপদস্থ কৰাৰ অভিযোগ উঠিছিল।\nগাড়ীখনত ৩জনকৈ শাসকীয় দলৰ বিধায়ক ক্ৰমে- সুৰেন ফুকন, টেৰছ গোৱালা আৰু চক্ৰ গগৈ আছিল। যান বাহন শাখাৰ আৰক্ষীৰ এজন কনিষ্টবলে মোবাইলেৰে ফটো তোলাত আপত্তি দৰ্শাই বিধায়ক টেৰছ গোৱালাই তেওঁক বাধা দিয়া বুলি উল্লেখ কৰিছে ইতিমধ্যে।\nসাধাৰণতে এনেধৰণে যান বাহনত হুইল ক্লেম লক লগালে একোখন ফটো তুলি থয়। এই কাৰ্যত আৰক্ষীক বাধা দি শাৰিৰীকভাৱে অপদস্থ কৰাৰ দৃশ্য কিছু উপস্থিত লোকে প্ৰত্যক্ষ কৰাৰ পাছত বিধায়কৰ গাড়ীখনক বাধা দি কিয় আৰক্ষীৰ লগত এনে ব্যৱহাৰ কৰা হৈছে বুলি প্ৰশ্ন কৰিছিল।\nইতিমধ্যে চৰ্চিত হৈ পৰা এই খবৰৰ পাছত দুলীয়াজানৰ বিধায়ক টেৰছ গোৱালাই অভিযোগ কৰিছে যে সেইদিনা আচলতে তেওঁ আৰক্ষীক অপদস্থ কৰা নাছিল। ইয়াৰ বিপৰীতে যান বাহন শাখাৰ আৰক্ষীয়েহে তেওঁক অশ্ৰাব্য ভাষাত গালি গালাজ কৰা বুলি অভিযোগ তুলি যান বাহন শাখাৰ কৰ্তব্য পালন কৰা বিষয়া-কনিষ্টবলৰ বিৰুদ্ধে উৰ্ধ্বতন কৰ্তৃপক্ষৰ ওচৰত অভিযোগ দাখিল কৰিলে।\nএই ঘটনা সন্দৰ্ভত টেৰছ গোৱালাই কয়, ‘অসমৰ মুখ্যমন্ত্ৰীৰ চৰকাৰী বাসগৃহত বিধায়িনী দলৰ বৈঠক হৈছিল, এই বৈঠক শেষ কৰাৰ পাছত আমি যিবোৰ সমষ্টিত ৰাস্তাৰ কাম চলি আছে, সেই সম্পৰ্কে কথা পাতিবলৈ মই, ডিগবৈৰ বিধায়্ক সুৰেন ফুকন আৰু মৰান সমষ্টিৰ বিধায়ক চক্ৰ গগৈ ডাঙৰীয়াই একেখন গাড়ীৰে আমি চানমাৰীত থকা পি ডব্লিউ ডিৰ ছীফ ইঞ্জিনিয়াৰক লগ পাবলৈ গৈছিলো। লগ পাবলৈ যাওতে আমি দেখিলো কেম্পাছত যথেষ্ট গাড়ী সোমাই আছে, সেইবাবে আমাৰ ড্ৰাইভাৰে অন্যান্য গাড়ী যিদৰে ৰখাই থোৱা আছিল, তাৰ পিছফালে গাড়ীখন ৰখাই দিলে।’\nএইখিনিলৈকে ঠিকেই আছে। কিবা কাৰণত গাড়ীখন তাতে ৰখালে আৰু নৰখাব লগা ঠাইত গাড়ীখন ৰখোৱাৰ বাবে আৰক্ষীয়ে ব্যৱস্থা গ্ৰহণ কৰিলে। যান বাহন শাখাৰ আৰক্ষীৰ এয়া দায়িত্ব। এখন গাড়ীৰ বাবে সেই পথেৰে অহা যোৱা কৰা আন সাধাৰণ কিমান লোক সমস্যাত ভূগিব পাৰে, সেই কথা তথাকথিত এইসকল ভিভিআইপিয়ে বুজি নাপাবও পাৰে।\nস্পষ্টীকৰণ দি টেৰছ গোৱালাই কৈছিল- ‘কাম কৰি আহি আমাৰ গাড়ীৰ চকাটোত তলা মৰা দেখা পাই সোধপোছ কৰি গম পালো, পুলিছে লগাইছে। পিছফালে দেখা পালো এখন পুলিছৰ গাড়ী আছিল। আমি বিষয়াগৰাকীক আমাৰ ড্ৰাইভাৰ আৰু সুৰেন দাই ক’লে যে গাড়ীটো আমাৰ হয়, আমি বিধায়ক হয়, কি কৰিব এতিয়া? যদি ফাইন কাটিলে কাটক, নহ’লে গাড়ীৰ চকাটো খুলি দিয়ক আমি যাও। বিষয়াগৰাকীয়ে এইটো ব্যৱস্থা গ্ৰহণ কৰি থাকোতেই অন্য এগৰাকী কনিষ্টবল হয় নেকি নাজানো, তেওঁৰ নাম বিষ্ণু বৰাই ভিডিঅ’ কৰিবলৈ আৰম্ভ কৰে। আমি মানা কৰিলো, ভিডিঅ’ কেলেই কৰিব লাগে, যি পেনাল্টি আছে আমি দিম। সেই কথাটো চেটেল হোৱাৰ পিছত আমাক খুলি দিলে আৰু …’\nঘটনাস্থলীত সেইদিনা বিধায়ক সুৰেন ফুকন…\nটেৰছ গোৱালাই কোৱাৰ দৰে সেইদিনা কনিষ্টবলজনে কোনো ভিডিঅ’ কৰা নাছিল। তেওঁ কেৱল গাড়ীখন খুলি দিয়াৰ পূৰ্বে এখন ফটো তুলিব বিচাৰিছিল। কিন্তু তাতেই খং খাই শাৰিৰীকভাৱে সেই কনিষ্টবলজনক গতা মাৰি দি ৰাজপথত দাদাগিৰি দেখুওৱা বুলি অভিযোগ তুলিছিল টেৰছ গোৱালাৰ বিৰুদ্ধে।\nসেই স্থানত উপস্থিত থকা প্ৰত্যক্ষদৰ্শীৰ মতে, আৰক্ষীয়ে বিধায়কৰ গাড়ী বুলি জানিব পাৰি গাড়ীখন এৰি দিব বিচাৰিছিল। কিন্তু এখন ফটো ৰখাব বিচাৰিছিল। তাত ভুল ক’ত? কিহৰ বাবে তেওঁক এই বাধা দিলে টেৰছ গোৱালাই? ফটো এখন তোলাটো অপৰাধ নে গাড়ীখন ন’ পাৰ্কিঙত প্ৰায় এঘণ্টা ধৰি ৰখাই থোৱাটো প্ৰকৃততে অপৰাধ আছিল?\nযান বাহন শাখাৰ যিজন কনিষ্টবলক বিধায়ক গোৱালাই অপদস্থ কৰিছিল, তেওঁৰ ভাষ্য আছিল এনেধৰণৰ- ‘প্ৰায় এঘণ্টা সময়ধৰি গাড়ীখন ৰখাই থোৱা আছিল। কাৰ গাড়ী আমি জনা নাছিলো। তাৰ পাছত বিধায়কৰ পৰিচয় দি তেওঁলোকে গাড়ীখন লৈ যাব বিচাৰিলে। খুলি দিয়া হৈছিল। এখন ফটো তুলিছিলো। তেওঁ আহি মোক শাৰিৰীকভাৱে অপদস্থ কৰিলে আৰু ইমান অবাইচ ভাষাৰে গালি গালাজ কৰিলে যে পাব্লিকেই গাড়ীখন সেই স্থানৰ পৰা নিয়াত বাধা দি জৰিমণা বিহিবলৈ বাধ্য কৰালে।’\nসেইদিনা কৰ্তব্যত যান বাহন শাখাৰ কনিষ্টবল বিষ্ণু বৰা…\nটেৰছ গোৱালাৰ মতে, ‘কথাটো চেটেল হোৱাৰ পাছত আমাক খুলি দিলে, আমি ঘূৰি আহোতে খেদি আহিলে ৪ গৰাকী পুলিছ কনিষ্টবলে। আমাক আগুচি ধৰি আমাৰ চকাত পুনৰ লক লগাই দিলে। আমাক তাৰ পাছত বিভিন্ন অসমীয়া অশ্লীল জাতীয় শব্দৰে আমাক সম্বোধন কৰিছে আৰু মিডিয়াক মাতিছে…।’\nটেৰছ গোৱালা ডাঙৰীয়াই এই কথা ঠিকেই ক’লে যে কথাটো চেটেল হোৱাৰ পিছত আমাক খুলি দিলে। কিন্তু আমি ঘূৰি আহোতে পুনৰ আমাৰ চকাত লক কৰি দিলে। এয়া তেওঁৰ কথা। যদি সমস্যাটোৰ সমাধান হৈছিলেই তেনেহ’লে ট্ৰেফিক আৰক্ষী কেইগৰাকীয়ে ৩জন শাসকীয় দলৰ বিধায়কক পুনৰ খেদি গৈ চকাটো লক কৰি দিব লগা পৰিস্থিতিৰ সৃষ্টি হোৱা নাছিল বুলি সাধাৰণ লোকে মানি ল’ব পাৰেনে?\nস্থানীয় প্ৰত্যক্ষদৰ্শীক এই সন্দৰ্ভত সোধপোছ কৰি জানিব পৰা গৈছিল যে আৰক্ষী কনিষ্টবলজনক ফটো তোলাৰ বাবে যথেষ্ট গালি গালাজ কৰা হৈছিল। সেই সময়ত দ্বিতীয়বাৰৰ বাবে গাড়ীখন লক কৰি দিয়াৰ পাছত কিহৰ বাবে টেৰছ গোৱালাই গাড়ীৰ ভিতৰত বহি আত্মগোপন কৰিবলগা হৈছিল? এগৰাকী বিধায়ক হিচাপে তেওঁ এই কথা স্বীকাৰ কৰক যে আৰক্ষীৰ কৰ্তব্যত বাধা দিয়াৰ বাবে তেওঁ এই অবাঞ্চিত পৰিস্থিতিৰ সন্মুখীন হ’ল।\nঘটনাস্থলীৰ পৰা তেওঁলোকৰ বাহন যোৱালৈকে প্ৰায় ডেৰ ঘণ্টাৰো অধিক সময় সেই স্থানত কোনো সাংবাদিকেই উপস্থিত নাছিল। কাকতালিয়ভাৱে এজন প্ৰত্যক্ষদৰ্শীয়েহে সেই স্থানত এনে এক ঘটনা সংঘটিত হৈ থকা বুলি খবৰ দিয়াত সেই সময়ত খৰ খেদাকৈ তাত উপস্থিত হৈ টেৰছ গোৱালা ডাঙৰীয়াক কি হৈছে বুলি জানিব বিচৰা হৈছিল। কিন্তু তেখেতে গাড়ীৰ দুৱাৰ বন্ধ কৰি ভিতৰতে বহি থাকিল। সংবাদ মাধ্যমক পুলিছে মতা কথাটো এটা মনে সজা কথা আৰু আৰক্ষীয়ে কোনো ভিডিঅ’ কৰা নাছিল। দুখনমান ফটোহে মাৰিছিল।\nটেৰছ গোৱালাই ইয়াৰ পাছত কি পৰিস্থিতিৰ সৃষ্টি হৈছিল, ক’লা গ্লাছ লগোৱা গাড়ীৰ ভিতৰত বহি থাকি কেনেদৰে গম পাইছিল? তেওঁৰ চালকজনে ‘এমএলএয়ে চাই আছে সব’ বুলি ট্ৰেফিকৰ কনিষ্টবল-বিষয়াকহে হুমকি দিয়াৰ চেষ্টা চলাইছিল। কিন্তু অতি ভদ্ৰভাৱে যান বাহন শাখাৰ আৰক্ষীয়ে পালন কৰিছিল নিজৰ দায়িত্ব, কাটিছিল জৰিমণা।\nযান বাহন শাখাৰ আৰক্ষীৰ বিৰুদ্ধে সৰৱ হৈ টেৰছ গোৱালাই পৰৱৰ্তী সময়ত প্ৰতিক্ৰিয়া ব্যক্ত কৰি কৈছিল- ‘…আৰু যি সকল পথচাৰী আছিল, তেওঁলোকক ৰখাই কৈছিল যে আজি বিধায়কসকলৰ আমি খেল দেখাম। সোনকালে সোনকালে আহিব লাগে বুলি চিঞৰি আছিল। আৰু তেতিয়া সুৰেন ফুকন ডাঙৰীয়াই গাড়ীৰ পৰা নামিলে আৰু ক’লে ভাই মিডিয়াক কেলেই মাতিব লাগে। এগৰাকী দীঘল দাঢ়ি থকা লোকে মই কৈছো এইটো ইছলামিক গোটৰ কোনোবা হয়, মোৰ ফালে হেলমেট দেখুৱাইছে আৰু কৈছে যে- এই বিজেপি বিধায়কসকলক মাৰি পেলাব লাগে, তেওঁলোকৰ গুণ্ডাগিৰি বেছি হৈছে, তেওঁলোকক আজি সুযোগ পাইছো, কিবা এটা কৰিব লাগে…।’\nক’ৰ পৰা নি ঘটনাক ক’ৰ সৈতে সংযোগ ঘটালে বিধায়কগৰাকীয়ে। যান বাহন সম্পৰ্কীয় এটা ঘটনাক তেওঁ মৌলবাদী শক্তিৰ সৈতে সংযুক্ত কৰি এজন সাধাৰণ নাগৰিকক সাঙুৰি কোৱা এই কথাবোৰ অতি হাস্যকৰ। নিজক বচাবলৈ ট্ৰেফিক আৰক্ষীৰ সন্মুখত তৰ্জন গৰ্জন কৰাৰ পাছত সৃষ্টি হোৱা প্ৰতিক্ৰিয়া ঢাকিবলৈ কৰা এয়া এখন নাটকৰ বাহিৰে আন কি হ’ব পাৰে?\nসেই সময়ত ক’লা গ্লাচৰ গাড়ীৰ ভিতৰত সোমাই আছিল বিধায়কগৰাকী। তেওঁ কোৱাৰ দৰে আমি সমগ্ৰ ভিডিঅ’টো পৰীক্ষা কৰি এজনেই তাত দীঘল দাঢ়ি থকা লোকক দেখা পাইছিলো। কিন্তু তেওঁৰ হাতত হেলমেট নাছিল আৰু তেওঁ কোনো ধৰণৰ প্ৰতিক্ৰিয়াই দিয়া নাছিল।\nএজন জন প্ৰতিনিধিৰ মুখত এনে কথা…\nএই কথাটো হেনো গম পায়েই বিধায়ক টেৰছ গোৱালাই মুখ্যমন্ত্ৰীৰ অ’ এছ ডিলৈ ফোন কৰিছিল। ‘মুকুল দাক ফোন কৰিলো, তেওঁ লগে লগে ডিপাৰ্টমেন্টক কথাটো জনাই দিলে, মই প্ৰকাশ কাশ্যপক ফোন কৰিছো, নাই পোৱা। চন্দ্ৰ মোহন পাটোৱাৰীৰ অ’এছডিকো ফোন কৰিছো। আমি ভয় খালো, কিবা কাৰণত যদি পূৰ্ব পৰিকল্পিত প্লেন কৰি থৈছে, তেনেহ’লে আমাৰ যিকোনো ঘটনা ঘটিব পাৰে। সেইকাৰণে আমি লগে লগে যাক যেনেকৈ পাৰো যোগাযোগ কৰিছো। অলপ পাছতে কিবা এটা খবৰ আহিল চাগে, তাৰে দুজনমান বিষয়া আহি আমাৰ লকটো খুলি দিলে…।’\nখবৰ একো অহা নাছিল। নিয়ম অনুসৰি আৰক্ষীয়ে জৰিমণা বিহি আদালতত সেই জৰিমণা দিবলৈ কৈ যাবলৈ দিছিল বাহনখনক। আৰু তেতিয়া আপুনি বহি আছিল গাড়ীৰ ভিতৰত। আপোনাৰ গাড়ী চালকে বাহিৰত তৰ্জন গৰ্জন কৰি আছিল।\nআৰক্ষীয়ে এনেদৰে বিহিছিল জৰিমণা…\nএই ঘটনাৰ পাছতে কি হৈছিল জানিবলৈ যোগাযোগ কৰা হৈছিল টেৰছ গোৱালাক। তেওঁ কৈছিল- ৩ গৰাকী বিধায়ক গড়কাপ্তানী বিভাগৰ মুখ্য অভিযন্তাৰ কাৰ্যালয়লৈ অহাৰ কথা। পৰিস্থিতি সন্দৰ্ভত আৰক্ষীকেই জগৰীয়া কৰিছিল যদিও কোৱা নাছিল কোনো লোকে তেওঁক হত্যাৰ ভাবুকি দিয়াৰ কথা। কেৱল কৈছিল- পুলিছেহে তেওঁক বেয়া ব্যৱহাৰ কৰিছে। সৰ্বদিশে এই ঘটনাক ধিক্কাৰ দিয়াৰ পাছত এনে অপবাদেৰে নিজক ৰক্ষা কৰাৰ চেষ্টা কিয় চলালে আপুনি?\nবিধায়কগৰাকীয়ে লগতে জনাইছিল, এই পৰিস্থিতিৰ মাজতে আন এখন গাড়ীৰে সেই ঠাই ত্যাগ কৰিছিল বিধায়ক চক্ৰ গগৈয়ে। গাড়ীৰ পৰা নামি বাহিৰত আছিল সুৰেন ফুকন। কিন্তু বিধায়ক টেৰছ গোৱালাই গাড়ীৰ ভিতৰত কিয় আত্মগোপন কৰিব লগা হৈছিল?\nমুখ্যমন্ত্ৰীৰ কৰ্তব্যৰত বিষয়াকে ধৰি বহু বিষয়াৰ সৈতে বিধায়কগৰাকীয়ে যোগাযোগ কৰাৰ কথা কৈছে। আচলতে সেই সময়ত ক্ষমতাৰ অপব্যৱহাৰ কৰাৰ চেষ্টা কৰিছিল এই বিধায়কগৰাকীয়ে। বিধায়কসকলৰ বাবে নিৰাপত্তাৰক্ষীৰ ব্যৱস্থা থাকে। কিয় অনা নাছিল লগত নিৰাপত্তাৰক্ষীয়ে? ৩জন বিধায়কে একেলগে গড়কাপ্তানী বিভাগৰ কাৰ্যালয়লৈ সঘন আহ যাহ কৰাৰ কাহিনী কি?\nইয়ালৈকে আহিছিল ৩ বিধায়ক…\nআমি খবৰ লৈছিলো গড়কাপ্তানী বিভাগৰ কাৰ্যালয়ত। কিয় গৈছিল তেওঁলোক তালৈ? মুখ খুলি কোনেও একো নক’লেও যি ইংগিত দিলে তাতেই বুজি পোৱা বহু কথা লুকাই থাকিল। সেইদিনা বাট পথৰ কথা ক’বলৈ গড়কাপ্তানী বিভাগৰ বিল্ডিঙৰ মুখ্য অভিযন্তাক কিয় সাক্ষাৎ কৰিছিল তেওঁলোকে? বিধায়কগৰাকীয়ে কৈছিল- গড়কাপ্তানী বিভাগৰ কাৰ্যালয়লৈ তেওঁলোকে বাট পথৰ কথা ক’বলৈ গৈছিল।\nএই তৎপৰতা ৰাইজৰ বাবে নে ব্যক্তিগত স্বাৰ্থত, সেয়াও এক বিচাৰ্য্য বিষয়। মুখ্যমন্ত্ৰীয়ে বিচাৰ কৰক, বিধায়কসকলে কাৰ্যালয়ে কাৰ্যালয়ে ঘূৰি ৰাইজৰ কাম কৰে নে আন কোনো বিষয়া কৰ্মচাৰীক হেঁচা প্ৰয়োগৰ বাবে এইদৰে তাঁতবাতি কাঢ়ে।\nএইগৰাকী বিষয়াক লগ কৰিবলৈ তেওঁলোক গৈছিল সেইদিনা…\nপ্ৰায়ে হেনো কিছু কিছু বিধায়ক অহা যোৱা কৰে সেই কাৰ্যালয়লৈ। অনিচ্ছাকৃত ভাৱেও এই কথা যাতে মিছা বুলি ক’ব নোৱাৰে, সেয়েহে এগৰাকী গড়কাপ্তানী বিভাগৰ বিল্ডিং শাখাৰ মুখ্য অভিযন্তাৰ কাৰ্যালয়ৰ সহায়কৰ ভাষ্য এয়া। তেওঁ কৈছিল বিধায়ককেইজন যোৱাৰ কথা। কিয় আহিছিল, তেওঁ সেয়া নাজানে। কিন্তু যোৱাৰ কথা স্বীকাৰ কৰিছিল। টেৰছ গোৱালাই কোৱাৰ দৰে তেওঁলোকে বাট পথৰ কথা ক’বলৈ এইগৰাকী বিষয়াক লগ কৰাৰ প্ৰয়োজন আছিলনে? কিয়নো গড়কাপ্তানী বিভাগৰ এগৰাকী পৃথক মুখ্য অভিযন্তা থাকে।\nএয়াই হৈছে সত্য। টেৰছ গোৱালা আৰু বিধায়কসকলে আৰু এটা কথা হয়তো মন নকৰিলে, তেওঁলোকে এতিয়াও চাই লওঁক, ক’ত তেওঁলোকে গাড়ীখন ৰখাইছিল। এনেয়েও সেই স্থানত যান বাহন ৰখোৱাৰ অনুমতি দিয়া হোৱা নাই। তাৰ উপৰিও সেই স্থানত চলি আছে নৰ্দমা নিৰ্মাণৰ কাম। তেনেস্থলত সেই স্থানত এখন বাহন ৰখাই থলে কি পৰিস্থিতিৰ সৃষ্টি হ’ব পাৰে, সেই কথা বুজাৰ অৱকাশ কিয় টেৰছ গোৱালাসহ ৩ বিধায়কৰ নহ’ল?\nযি স্থানত বাহনখন ৰাখিছিল, তাৰ সমীপতে চলি আছে কাম…\nট্ৰেফিক কনিষ্টবল তথা বিষয়াৰ বিৰুদ্ধে অভিযোগ দাখিল কৰি মৌলবাদী শক্তিক এই ঘটনাৰ সৈতে সংযোগ কৰি টেৰছ গোৱালাই জানো মানুহৰ মনৰ পৰা মচি দিব পাৰিব- সেয়া তেওঁ ভুল কৰা নাছিল? যান বাহন শাখাৰ এগৰাকী কনিষ্টবলক শাৰিৰীকভাৱে অপদস্থ কৰি নিজৰ দোষ ঢাকিবলৈ তেওঁ এনে এখন নতুন নাটক ৰচাতকৈ ভুল স্বীকাৰ কৰি লোৱা হ’লে অন্ততঃ ৰাইজে বুজি পালেহেঁতেন- ভুল হৈ যায়। ভুলৰ শুধৰণি আছে।\nচাইকেল লৈ বিধানসভালৈ অহা যোৱা কৰা আৰু মানুহে অতি সহজ সৰল বুলি ভৱা টেৰছ গোৱালাই আচলতে নিজৰ পৰিচয় নিজেই দি দিলে। লগতে নিৰাপত্তা নোলোৱাকৈ কাৰ্যালয়ে কাৰ্যালয়ে ঘূৰি এচাম বিধায়কে কি কৰে, সেই কথাও বুজাৰ অৱকাশ ৰাইজক দি গ’ল। ইমানৰ পাছতো তেওঁ কেনেকৈ ভাৱিব- খোল খাই পৰা নাই এইসকল জন প্ৰতিনিধিৰ মুখা…।\nওদালগুৰিত চলন্ত ৰেললৈ লক্ষ্য কৰি দুৰ্বৃত্তৰ শিলগুটি নিক্ষেপ, নিৰাপত্তাহীনতাত ৰেলযাত্ৰী..


Quinber in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Quinber ar byavahar, ppali, parshwakriya, upkaar, kriya-pratikriya aaru satarkatabani\nQuinber ৰ লাভ আৰু ব্যৱহাৰসমূহ- Quinber Benefits & Uses in Assamese- Quinber ar laabh aaru byavaharsamuh\nQuinber ৰ পালি আৰু সেয়া কেনেদৰে ল'ব- Quinber Dosage & How to Take in Assamese - Quinber ar paali aaru xeya kenedore lobo\nQuinber ৰ পাৰ্শ্চক্ৰিয়াসমূহ- Quinber Side Effects in Assamese- Quinber ar parshwakriyasamuh\nQuinber সংক্ৰান্ত সতৰ্কতাবাণীসমূহ- Quinber Related Warnings in Assamese- Quinber xonkranta xatarkatabanisamuh\nঅইন দৰৱৰ সৈতে Quinberৰ গুৰুতৰ ক্ৰিয়া-প্ৰতিক্ৰিয়া- Severe Interaction of Quinber with Other Drugs in Assamese- Oinor xoite Quinber ar gurutor kriya-pratikriya\nQuinber মতভেদসমূহ- Quinber Contraindications in Assamese- Quinber nishedhsamuh\nQuinber ৰ বিষয়ে সততে সোধা প্ৰশ্নসমূহ- Frequently asked Questions about Quinber in Assamese- Quinber ar bikhoye satate xodha prashnasamuh\nখাদ্য আৰু মদৰ সৈতে Quinber ক্ৰিয়া-প্ৰতিক্ৰিয়া- Quinber Interactions with Food and Alcohol in Assamese- khadya aaru modor xoite Quinber kriya-pratikriya\nQuinber ৰ লাভ আৰু ব্যৱহাৰসমূহ - Quinber Benefits & Uses in Assamese - Quinber ar laabh aaru byavaharsamuh\nQuinber তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nQuinber ৰ পালি আৰু সেয়া কেনেদৰে ল'ব - Quinber Dosage & How to Take in Assamese - Quinber ar paali aaru xeya kenedore lobo\nQuinber-ৰ উপাদানসমূহ - Quinber Active Ingredients in Assamese - Quinber-ar upadaansamuh\nQuinber ৰ পাৰ্শ্চক্ৰিয়াসমূহ - Quinber Side Effects in Assamese - Quinber ar parshwakriyasamuh\nগৱেষণাৰ ভিত্তিত, Quinber ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nQuinber সংক্ৰান্ত সতৰ্কতাবাণীসমূহ - Quinber Related Warnings in Assamese - Quinber xonkranta xatarkatabanisamuh\nQuinber-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nQuinber ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nQuinber-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Quinber সেৱন কৰিব পাৰে। ইয়াৰ পাৰ্শ্ব-প্ৰতিক্ৰিয়া প্ৰায় নাই বুলিলেই হয়।\nবৃক্কত Quinber কি প্ৰভাৱ দেখা গৈছে?\nQuinberএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nযকৃতত Quinber কি প্ৰভাৱ দেখা গৈছে?\nQuinberৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Quinber ৰ কি প্ৰভাৱ দেখা গৈছে?\nহৃদয় can be affected by Quinberৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Quinberৰ গুৰুতৰ ক্ৰিয়া-প্ৰতিক্ৰিয়া - Severe Interaction of Quinber with Other Drugs in Assamese - Oinor xoite Quinber ar gurutor kriya-pratikriya\nQuinber তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nQuinber মতভেদসমূহ - Quinber Contraindications in Assamese - Quinber nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Quinber লোৱা অনুচিত যাতে -\nQuinber ৰ বিষয়ে সততে সোধা প্ৰশ্নসমূহ - Frequently asked Questions about Quinber in Assamese - Quinber ar bikhoye satate xodha prashnasamuh\nএই Quinber-এ অভ্য়াস বা নিচাৰ সৃষ্টি কৰে নেকি?\nQuinberৰে অভ্যাস গঠনৰ কোনো কথাৰ প্ৰতিবেদন পোৱা নাই।\nQuinber য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, আপুনি ডাক্তৰৰ পৰামৰ্শৰ পিছতহ Quinber লোৱাটো নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Quinber ব্যৱহৃত নহয়।\nখাদ্য আৰু মদৰ সৈতে Quinber ক্ৰিয়া-প্ৰতিক্ৰিয়া - Quinber Interactions with Food and Alcohol in Assamese - khadya aaru modor xoite Quinber kriya-pratikriya\nখাদ্য আৰু Quinberৰ ক্ৰিয়া-প্ৰতিক্ৰিয়া\nQuinberৰ সৈতে খাদ্য খোৱাৰ বিষয়ে কোনো গৱেষণা উপলব্ধ নহয়।\nমদ আৰু Quinberৰ মাজৰ প্ৰতিক্ৰিয়া\nএকেলগে Quinber আৰু মদ্যাপান কৰাটোৱে কেতবোৰ সমস্যাৰ সৃষ্টি কৰিব পাৰে। আপুনি যদি এনে কোনো পাৰ্শ্চক্ৰিয়াৰ সমুখীন হয়, তেন্তে আপোনাৰ ডাক্তৰৰ ওচৰলৈ যোৱাটো উত্তম।\nQuinber ৰ অনুকল্প - Substitutes for Quinber in Assamese\nআপুনি বা আপোনাৰ পৰিয়ালৰ কোনোবাই Quinber লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Quinber ব্যৱহাৰ কৰিছিল নেকি?\nআপুনি কিমান পৰিমাণে Quinber সেৱন কৰিছিল?\nআপুনি Quinber ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Quinber সেৱন কৰে?


বিষ্ণু ৰাভাৰ ইটো-সিটো : ধ্ৰুৱজ্যোতি শৰ্ম্মা - সাহিত্য ডট অৰ্গ\nস্বাধীন ভাৰতৰ প্ৰথম নিৰ্বাচনৰ পিছত কোকৰাঝাৰ চহৰত এদিন হাহাকাৰ লাগি গ’ল- বিষ্ণু ৰাভা সপত্নীক গ্ৰেপ্তাৰ হৈছে। দতমা অঞ্চলৰঘিলাগুৰি গাঁৱত। এদিন খবৰ ওলাল ধুবুৰী-বঙ্গাইগাঁও চাটল ট্ৰেইনেৰে তেওঁক ধুবুৰীলৈ চালান দিয়া হ’ব। কোকৰাঝাৰ ষ্টেচন মানুহেৰে ঠাহ খাই পৰিছে। চন্তৰীবাহিনীৰ পহৰাৰে দুয়োৰে হাতত এডাল ৰচিৰে হেণ্ডকাফ লগাই মধ্যম শ্ৰেণীৰ দবা এটাত তুলি দিয়া হ’ল। গাড়ীৰ খিৰিকিয়েদি মুখখন উলিয়াই ৰাভাদেৱে ৰাইজক সম্বোধিলে- “ম‍ই খুনী নহয়, ডকাইতো নহয়। ম‍ই বিপ্লৱী, ম‍ই শিল্পী। ম‍ই ৰাইজৰ সেৱক। মোৰ জীৱন কাহিনী বিপ্লৱী শিল্পীৰ।” মানুহৰ মাজত গুণগুণনি উঠিল-“এৱেঁই নেকি বিষ্ণুৰাভা! এই সুন্দৰ-সুঠাম দেহা, সদা হাস্য মুখ, মনোমোহা মাত কথাৰে এইজন খুনী-ডকাইত হ’ব পাৰেনে বাৰু? এৰা!! এইজনা মেধী ডাঙৰীয়াৰ দিনত আৰু কত যে সঁচাই-মিছাই শুনিম!!” ইপিনে ৰাভাদেৱে কৈ গ’ল-“ম‍ই কোনো অপৰাধ কৰা নাই। ময়ো এই সমাজৰে মানুহ। সমাজ জীৱনৰ স্বাভাৱিক নিয়মমতে ম‍ই বিদ্ৰোহ কৰিছোঁ মাথোন।” গাড়ী প্লেটফৰ্ম এৰি গুছি গ’ল। মানুহবোৰে অতি আপোনজনক বিদায় দিয়াৰ দৰে ব্যথা-বেদনাহত দৃষ্টিৰে চাই ৰ’ল।\n“১৯৬২ চনত চীনা আক্ৰমণৰ আশংকাত তেজপুৰবাসী যেতিয়া সন্ত্ৰস্ত হৈ পৰিছিল, দেশৰক্ষা আৰু ৰাইজক সাধ্য অনুসৰি অভয় দিয়াৰ চেষ্টা কৰাৰ দোতে মাতৃহীন দুটি শিশুক বুকুত লৈ শুই থকাৰ পৰা কংগ্ৰেছ চৰকাৰৰ পুলিছে তেজপুৰৰ পৰা গুৱাহাটীলৈ পঘাৰে বান্ধি সাতমাহ সুদূৰ উৰিষ্যাত কাৰাৰুদ্ধ কৰি ৰাইজৰ সেৱাৰপৰা বঞ্চিত কৰিবলৈ বিচাৰিছিল। কিন্তু বিচলিত হোৱা নাছিলোঁ। পাইছিলোঁ নতুন বল।” -মৃত্যুৰ এমাহমান আগতে ১৫ মে’ তাৰিখে বিষ্ণুৰাভাই কমিউনিষ্ট পাৰ্টীৰ অসম ৰাজ্যিক শাখাৰ ৰূপালী জয়ন্তী উপলক্ষে লিখা শুভেচ্ছাবাণীত এনেদৰে লিখিছিল।\nচেঁচামুখত অনুষ্ঠিত সভা এখনৰ কথা। সভা আৰম্ভ হোৱাৰ আগতে এঘৰ মানুহৰ চোতালত গঞা-ৰাইজৰ সমাগম হৈছে। ৰাভাক অনুৰোধ কৰা হ’ল- স্বৰচিত গান শুনাব লাগে। হাৰমণিয়ামটো আগত লৈ তেওঁ গান জুৰিলে-“মোৰ কবিতাৰ চন্দ লাগি মোৰ সোণৰ সপোন ভাঙেনে?” হিয়া উজাৰি গোৱা ৰাভাৰ কণ্ঠ‍ই উপস্থিত গঞাৰ কলিজা স্পৰ্শ কৰিলে। সকলোৱে নিস্তব্ধ হৈ গান শুনি তাৰ প্ৰেৰণাৰে অনুপ্ৰাণিত হৈ সভাস্থলীত গৈ ঠাই ল’লে।\nপ্ৰায়েই ৰাইজৰ মাজত, ৰাইজৰে এক অংশ হৈ থকা বিষ্ণুৰাভাক বহুতেই “বিষ্টু ৰাভা” বুলিহে মাতিছিল। বহুতৰ কাৰণে তেওঁ আকৌ বড়ো ভাষাত “আদা ৰাভা”(ৰাভা ককাইদেউ)হে আছিল। সেই সকলক ৰাভাদেৱে আগৌই (মোৰ ভাইটি) বুলি সম্বোধন কৰিছিল।\nবহুগুণাকৰ ৰাভাদেৱে নগাপাহাৰ অসমৰ পৰা বিচ্ছিন্ন হওঁতে দুখ কৰি কৈছিল-“আগাই, মোক আজি অসম চৰকাৰে দায়িত্ব দিয়ক, ম‍ই ভূপেন হাজৰিকাহঁতক লৈ এটি প্ৰতিনিধি দলৰূপে গৈ অসমৰ লগত নগা ৰাইজক একলগ কৰি ৰাখিবলৈ চেষ্টা চলাম।”\nৰাভাই অৰ্থদান কৰিছিল মানুহৰ পূজাতহে। সোণৰ চামুচ মুখত লৈ পৃথিৱীৰ পোহৰলৈ আহিছিল বিষ্ণু ৰাভা। পিতৃৰ অবিহনেও সমৃদ্ধিৰ মাজতে চলিব পৰাকৈ থৈ গৈছিল ২৫০০ বিঘা মাটিৰ বিৰাট জমিদাৰী, লগতে থৈ গৈছিল চৰকাৰৰ ঘৰত ভাল চাকৰি পোৱাৰ সুযোগ। চৰকাৰে মাতি নি পুলিচ বিভাগত ভাল চাকৰিও যাচিছিল যাক তেখেতে প্ৰত্যাখ্যান কৰিলে। স্বৰ্গীয় অমিয় কুমাৰ দাসদেৱে শিক্ষা বভাগৰ মন্ত্ৰী হৈ থাকোঁতে আকাশবাণী গুৱাহাটী কেন্দ্ৰৰ ভাল চাকৰি এটা দিয়াৰ বাবে ৰাভাৰ লগত কথা হৈছিল। ল’বলৈ মান্তি হৈয়ো পাছত তেখেতে তাকো নলৈ কাগজতে এক বিবৃতি দি প্ৰত্যাখ্যান কৰিলে।\nবিষ্ণুৰাভাই প্ৰায় সদায় পুৱা গাইছিল- শৃন্বন্তু বিশ্ব অমৃতস্য পুত্ৰাঃ অৰ্থাত্ শুনা বিশ্বজন তোমালোক অমৃতৰ সন্তান। কলাৰ প্ৰায়বোৰ দিশতেই বষ্ণুৰাভাৰ দক্ষতা আছিল। কিন্তু তেওঁৰ খেয়ালি মনে যেতিয়াই যিটোত মন যায়, তাতেহে লাগি পৰিছিল। সেয়ে কলাৰ কোনো এটা দিশতেই তেওঁ একাণপটীয়াকৈ লাগি থাকিব নোৱাৰিছিল। তেজপুৰৰ বাহিৰত দিহিঙে-দিপাঙে ঘূৰি হিয়া বিচাৰি ফুৰা বাবেই বাণ থিয়েটাৰৰ লগত জড়িত হৈয়ো বৰ বেছি অৱদান যোগাব পৰা নাছিল। বাণ থিয়েটাৰত তেওঁ বিশেষ গুৰুত্ব দিয়া দিশটো আছিল সংগীত।\nবিষ্ণুৰাভাৰ প্ৰথম সামাজিক নাটকৰ অভিনয় হ’ল শ্বৰ্গীয় ফণী শৰ্মা ৰচিত Satire ব্যঙ্গ নাটক ’গঙ্গাটোপ’ত গেঠুৰ চৰিত্ৰ। এই চৰিত্ৰটোত বিষ্ণুৰাভাই ইমানেই সুন্দৰ অভিনয় কৰিছিল যে দৰ্শকসকল আপ্লুত হৈ পৰিছিল। এই নাটকখনক পিছলৈ শৰ্মাদেৱে MLA নামকৰণ কৰে আৰু পিছত পূৰ্ণাঙ্গ নাটকত পৰিণত কৰি ’কিয়’ নাম দিয়ে।\nবিষ্ণুৰাভাৰ ইটো-সিটো (৯)\nচীনা যুদ্ধৰ সময়। পুহ কি মাঘ মাহ। বৰমাৰ ফালৰ পৰা এজন মস্ত মানুহ লাইন বাছৰ শেষ চিটত বহি আছে। পিচৰ হেন্দিমেনজনে তেওঁৰ লগত নেচনেল হাইৱেৰ কথা পাতি গৈ আছে।\nবিষ্ণুৰাভাৰ ইটো-সিটো (১০)\n১৯৬৭ চনৰ কোনো এটা দিন। অসম বিধানসভাৰ কথা। শাসনাধিষ্ঠিত কংগ্ৰেছ চৰকাৰৰ বিপক্ষে বিৰোধী দলে নানা তথ্যপাতি উত্থাপন কৰি অনাস্থা প্ৰস্তাৱ দিছে — চৰকাৰ পক্ষয়ো উত্তৰ দিলে। বিধানসভা উত্তেজিত হৈ উঠিছে। অধ্যক্ষৰ আসনত হৰেশ্বৰ গোস্বামীদেৱ। বিধায়ক ৰাভাদেৱে থিয় হৈ অধ্যক্ষ মহোদয়ক সম্বোধি ক’লে –“ৰজা-প্ৰজা, পিতা-পুত্ৰ সম্বন্ধ –এতিয়া ৰজা নাই যিহেতু ভাৰত এখন গনতান্ত্ৰিক দেশ। চৰকাৰেই ৰজা –এতিয়া আমাৰ চৰকাৰ কংগ্ৰেছ চৰকাৰ –কংগ্ৰেছেই আমাৰ পিতা। এই পিতাই আগতে আমাক বৰ মৰম কৰিছিল। তেতিয়া আমি মাতিলে মাতিছিল। সুখ-দুখত আমাৰ প্ৰতি যত্ন লৈছিল। চোৱা-চিতা কৰিছিল। এতিয়া আমি মাতিলেও নেমাতে, মাতবোল নিদিয়ে, মৰমো নকৰে। হাত-ভৰি নলৰে লৰ-চৰো নকৰে। নাকত শ্বাস-প্ৰশ্বাসো নাই, চকুও নেমেলে, কাণেৰেও নুশুনে। কথা কি হ’ল? গাত হাত দি চাওঁ শৰীৰ জঠৰ হৈছে। কংগ্ৰেছ চৰকাৰ –আমাৰ পিতাৰ মৃত্যু হৈছে। অধ্যক্ষ মহোদয়, আপুনিও আহক –পিতাৰ মৃতদেহ গেলি-পচি দুৰ্গন্ধ নোলোৱাতে আমি সকলোৱে ধৰাধৰি কৰি বৰ লুইতৰ বুকুত উটাই দিওঁ।” বিধানসভাত হৰ্ষধ্ধনিৰে হাত চাপৰিৰ জাউৰি উঠিল। কিন্তু সংখ্যাগৰিষ্ঠ বিধায়কৰদ্বাৰা গঠিত চৰকাৰ হেতুকে অনাস্থা প্ৰস্তাৱ নাকচ হ’ল। সিদিনাৰ বিধানসভাৰ বিৰতিৰ পিচত বাহিৰত চৰকাৰ পক্ষৰ প্ৰবীণ কংগ্ৰেছী বিধায়ক মাননীয় শ্ৰীদেৱেশ্বৰ শৰ্মাই ৰাভাদেৱৰ গাত থপৰিয়াই ধন্য ধন্য বুলি প্ৰশংসা কৰিছিল।\nবিষ্ণুৰাভাৰ ইটো-সিটো (১১)\nভেশচন কৰাত ৰাভা মহা পাকৈত আছিল। এদিনৰ কথা, বাৰিষাকাল ৰাভা ৰোষত পৰি আত্মগোপন কৰি আছেহি নলবাৰীৰ উত্তৰে পাগলাদিয়া নদীৰ পশ্চিম পাৰে এঘৰ মানুহৰ ঘৰত। চৰকাৰৰ আৰক্ষী বাহিনীয়ে গম পাই গোটেই ৰাতি সশস্ত্ৰ পহৰা দি আছে, ৰাতি পুৱালেই তেওঁক আটক কৰিব। তেতিয়া বাৰিষা কাল। পাগলাদিয়া নদী পানীৰে উপচি পৰিছে। দোকমোকালিতে কান্ধত এখন নাঙল, মূৰত জাপি, হাতত এডাল লৰু, গাত এটা ফটা চোলা আৰু আঁঠুৰ ওপৰৰ পৰা এখনি পুৰণা গামোচা কঁকালত পিন্ধি এজন বড়ো কছাৰী জনজাতীয় খেতিয়কৰ বেশত এহাল গৰু খেদি পহৰাত থকা আৰক্ষী বাহিনীৰ আগেৰে ৰাভা ওলাই গ’ল। আৰক্ষী বিষয়া এজন মুখামুখি হোৱাত বিষয়াজনে তেওঁক ৰাভাৰ বিষয়ে সোধাত তেওঁ উত্তৰ দিলে- “আমি খব নাফাৰং কুনি বিষ্ণু ৰাভা” বুলি কৈ আগেৰে ৰাভা গুছি গ’ল। আৰক্ষী বিষয়াই ততকে ধৰিব নোৱাৰিলে। কিছুদূৰ গৈয়ে সুযোগ সুবিধা বুজি গৰুহাল, কান্ধৰ নাঙল আৰু মূৰৰ জাপি থিতাতে থৈ ফেনে ফোটোকাৰে বাঢ়ি অহা পাগলাদিয়া নৈ পাৰ হৈ পূৱ পাৰত উঠি এখন নিৰাপদ ঠাইত আশ্ৰয় ললেগৈ।\nজন্ম ১৯০৯ চনত ঢাকাত। দেউতাক ইষ্টাৰ্ণ ৰাইফলৰ চুবেদাৰ মেজৰ; তেতিয়াৰ পূৰ্ববঙ্গ আৰু অসমৰ গবৰ্ণৰৰ এডিকং চৰ্দাৰ বাহাদুৰ গোপাল চন্দ্ৰ ৰাভা। তেজপুৰৰ পৰা মেট্ৰিক পাছ কৰি কলিকতাৰ ছেণ্ট পলছ কলিজত নাম লগালেগৈ ৰাভাই। তাৰপৰা আই,এছ,ছি পাছ কৰি ৰিপন কলিজলৈ গ’ল। কিন্তু কিছুদিন পিছত ৰিপন কলেজ এৰি থৈ কোচবেহাৰৰ ভিক্টোৰিয়া কলেজলৈ আহিল আৰ্টছ পঢ়িবলৈ। কলেজীয়া জীৱনত ৰাভা আছিল দক্ষ খেলোৱাৰ। কোচবেহাৰত থাকোঁতেই ৰাভা আকৃষ্ট হ’ল স্বদেশী আন্দোলনৰ প্ৰতি আৰু ক্ৰমে তেওঁ ছাত্ৰ সমাজৰ নেতা হৈ উঠিল, সেই সময়ত কোচবেহাৰত দুজন বিষয়াৰ বিৰুদ্ধে জন-বিক্ষোভৰ সৃষ্টি হৈছিল। এজন আছিল হাকিন্সন আৰু আনজন আছিল ৰাজদেৱান খাস্তগীৰ হঠাৎ এদিন পুৱা ৰাজপ্ৰসাদৰ প্ৰধান দুৱাৰত দেখা গ’ল আঠা মাৰি থোৱা এখন কাগজ। লিখা আছিল-\n← প্ৰথম খণ্ড: চতুৰ্ব্বিংশতি অৱতাৰ\nবিষ্ণু ৰাভাৰ গীতৰ শিল্পী : হিমজ্যোতি তালুকদাৰ →


প্ৰেমত বিচ্ছেদ : হাতত দা লৈ প্ৰেমিকাক হত্যা অপচেষ্টা প্ৰেমিকৰ ! – Guwahati Times\nপ্ৰেমত বিচ্ছেদ : হাতত দা লৈ প্ৰেমিকাক হত্যা অপচেষ্টা প্ৰেমিকৰ !\nAssamese Newsপ্ৰেমত বিচ্ছেদ : হাতত দা লৈ প্ৰেমিকাক হত্যা অপচেষ্টা প্ৰেমিকৰ !\nপ্ৰেম , ভালপোৱা ! সকলোৱে একেমুখে কয় পৃথিৱীৰ সবাটোকৈ মিঠা অনুভুতি এই প্ৰেম ভালপোৱা ৷ কিন্তু প্ৰেমিকে যেতিয়া ঘাতকৰ ৰূপ লয় তেতিয়া তিক্ততাৰে ভৰি পৰে এই অনুভূতি ৷ ঘাতক ৰূপী প্ৰেমিকৰ পৰা কথমপি ৰক্ষা পৰিল এগৰাকী যুৱতী ৷\nদীৰ্ঘদিনীয়া প্ৰেমৰ সম্পৰ্কত যতি পৰাৰ পৰিণতিতে প্ৰেমিকাক দাৰে ঘপিয়াই হত্যাৰ অপচেষ্টা চলালে এজন ব্যৰ্থ প্ৰেমিকে ৷ জু-ৰোডৰ গুৱাহাটী চেন্ট্ৰেল নামৰ বিলাসী মলটোত কৰ্মৰত এগৰাকী যুৱতীৰ সৈতে প্ৰেমৰ সম্পৰ্ক আছিল হিমাদ্ৰী বৰুৱা নামৰ যুৱকজনৰ । যুৱতী গৰাকীয়ে তেওঁলোকৰ প্ৰেমৰ সম্পৰ্ক বিচ্ছেদ কৰাত খঙত অগ্নিশর্মা হৈ যুৱতীগৰাকীক ফোনযোগে বাৰম্বাৰ হত্যাৰ ভাবুকি প্ৰদান কৰি আহিছিল প্ৰেমিক হিমাদ্ৰীয়ে ৷\nবুধবাৰে বিয়লি ব্যৰ্থ প্ৰেমিক হিমাদ্ৰীয়ে এখন দা লৈ প্ৰেমিকা গৰাকীক হত্যা কৰিবলৈ উল্লেখিত মলটোৰ সন্মুখত উপস্থিত হয় । অৱশ্যে, যুৱক জনক দেখাৰ লগে লগে গীতানগৰ আৰক্ষীক খবৰ দিয়ে যুৱতী গৰাকীয়ে । লগে লগেই ঘটনা স্থলীত উপস্থিত হৈ গীতানগৰ আৰক্ষীয়ে এখন প্ৰকাণ্ড দা সহ গ্ৰেপ্তাৰ কৰিবলৈ সক্ষম হয় উন্মাদ প্ৰেমিক জনক ৷ উল্লেখ যোগ্য যে, প্ৰেমিকাক হত্যাৰ অপচেষ্টা কৰা এই সমস্ত ঘটনা বন্দী হৈ ৰৈ যায় এটা close circuit কেমেৰাত ৷\nমাত্ৰ কিছুদিনৰ পূৰ্বে ধেমাজিৰ মৰিধল মহাবিদ্যালয়ৰ ছাত্ৰী নন্দিতা শইকীয়াক এগৰাকী দুৰ্বিত্তই দিন দুপৰতে দাৰে ঘপিয়াই হত্যা কৰাৰ পিছত উত্তাল হৈ পৰিছিল সমগ্ৰ ৰাজ্য ৷ সেই ঘটনাৰ ঢৌ মাৰ নাযাওতেই এতিয়া পুনৰবাৰ এগৰাকী যুৱতীক উন্মাদ যুৱকে চোকা অস্ত্ৰৰে হত্যাৰ চেষ্টা চলোৱাৰ বিষয়টোৱে যুৱ প্ৰজন্মৰ মাজত বৃদ্ধি পোৱা অপৰাধ প্ৰৱণতাকে উদঙাইছে বুলি চৰ্চিত হৈছে সচেতন মহলত ৷


এই সুবিধা ল'লেনে? বিনিয়োগ কৰক মাত্ৰ ৫ হাজাৰ টকা আৰু হওক লাখপতি! investment-in-mutual-funds-and-get-benefits– News18 assam\nএই সুবিধা ল'লেনে? বিনিয়োগ কৰক মাত্ৰ ৫ হাজাৰ টকা আৰু হওক লাখপতি!\nযদি আপুনি কোৰোণাৰ সময়ছোৱাত মিউচুৱেল ফাণ্ডত (Mutual Fund) ধন বিনিয়োগ কৰাৰ পৰিকল্পনা কৰি আছে ,তেনেহ'লে আপোনাৰ বাবে আছে ভাল খবৰ।\nLast Updated : May 23, 2021, 13:51 IST\nযদি আপুনি কোৰোণাৰ সময়ছোৱাত মিউচুৱেল ফাণ্ডত (Mutual Fund) ধন বিনিয়োগ কৰাৰ পৰিকল্পনা কৰি আছে ,তেনেহ'লে আপোনাৰ বাবে আছে ভাল খবৰ। মাত্ৰ ৫০০০ টকা বিনিয়োগ কৰি এক বৃহৎ লাভ অৰ্জন কৰিব পাৰে।\nআপোনাৰ জনাই দিও যে, ফাণ্ড হাউচ মিৰাই এচেটে ভাৰতত প্ৰথমবাৰলৈ দুটা পেচিব NYSE FANG+ লন্স কৰিছে। এই দুয়োটা ফাণ্ড ১৯ এপ্ৰিল ২০২১ৰ দিনটোত অ'পেন কৰা হৈছিল। এই কোম্পানীৰে লাৰ্জ কেপ ফাণ্ডে পৰৱৰ্তী এবছৰ বিনিয়োগকাৰীক ৫৭.১ শতাংশৰ ৰিটাৰ্ণ প্ৰদান কৰিব।\nFirst published: May 23, 2021, 13:51 IST


cricket-virat-kohli-shared-picture-with-tied-hands-on-social-media-about-playing-in-bio-secure-bubble-manju-b– News18 assam\nVirat Kohli : এয়া কি হ'ল! কোনে চকীত বান্ধিলে বিৰাট কোহলিক?\nবিৰাট কোহলি (Virat Kohli) আৰু কিছুদিন বায়' বাবল (Bio Secure Bubble)ত থাকিব লাগিব, কাৰণ ১৭ অক্টোবৰৰ পৰা আৰম্ভ হ'ব T-20 বিশ্বকাপ (T2- World Cup)।\nLast Updated : October 15, 2021, 20:44 IST\nIPL 2021ত ৰয়েল চেলেঞ্জাৰ বেংগালুৰু (RCB)ক নেতৃত্ব দি এইবাৰো দলটোক ট্ৰফী উপহাৰ দিয়াত ব্যৰ্থ হ'ল বিৰাট কোহলি (Virat Kohli) । লীগ মেচৰ সময়ত তৃতীয় স্থানত থকা RCB দলে এইবাৰ কোহলিৰ নেতৃত্বত আইপিএলৰ খিতাপ জয় কৰিব বুলি অনুৰাগীয়ে আশা কৰিছিল। কিন্তু এলিমিনেটৰ খেলত কোলকাতা নাইট ৰাইদাৰ্ছৰ হাতত পৰাস্ত হৈ আইপিএলৰ পৰা বাহিৰ হৈছিল কোহলিয়ে নেতৃত্ব দিয়া RCB দল। এতিয়া কোহলি RCB দলৰো অধিনায়ক পদ এৰিব যিটো তেওঁ পূৰ্বেই ঘোষণা কৰি থৈছিল। ইয়াৰ লগতে টীম ইণ্ডিয়াৰ সীমিত অভাৰৰ খেলৰো নেতৃত্ব ত্যাগ কৰিব বুলি ইংগিত দি থৈছে বিৰাট কোহলিয়ে। শেহতীয়াকৈ কেইবাবছৰ ধৰি নিম্ন ফৰ্মৰ সমস্যাত ভূগি আছে বিৰাট কোহলি। এনে নানানটা বিতৰ্তকৰ মাজতে ভাইৰেল হৈছে বিৰাট কোহলিৰ এখন বিশেষ ফটো।\nআচলতে এই ফটোখনৰ জড়িয়তে বিৰাট কোহলিয়ে বায়' বাবলত থাকি থাকি ক্ৰিকেটাৰসকলৰ কি গতি হয় তাকেই বুজাবলৈ চেষ্টা কৰিছে। কোহলি আৰু টীম ইণ্ডিয়াৰ আন খেলুৱৈসকল বায়' বাবল (Bio Secure Bubble)ত বাস কৰি আছে। ইনষ্টাগ্ৰামত ফটো শ্বেয়াৰ কৰি কোহলিয়ে বুজাব বিচাৰিছে যে বায়' বাবলত থকাটো ক্ৰিকেটাৰ এজনৰ কাৰণে কেনে যন্ত্ৰণাদায়ক হ'ব পাৰে। এই ফটোখনত এখন চকীত কোহলি ৰছীৰে হাত বন্ধা অৱস্থাত কাহিল অৱস্থাত বহি থকা দেখা দৈছে।\nটীম ইণ্ডিয়াৰ অধিনায়ক কোহলিয়ে ফটোখনৰ সৈতে লিখিছে এই কেপচন, বায়' বাবলত খেলাটো এক প্ৰকাৰ এনেকুৱাই হয়। কোৰোণা মহামাৰীৰ বাবেই খেলুৱৈসকলক বিশ্বজুৰি বায়' বাবলত ৰখা আৰু ভ্ৰমণ কৰোৱা হৈছে। এই নিয়ম অনুসৰি কোনো খেলৰ আগে আগে খেলুৱৈসকলে এক নিৰ্দিষ্ট ক্ষেত্ৰৰ পৰা ওলাব নোৱাৰে আৰু আন কোনো লোকক লগ কৰিবও নোৱাৰে।\nবিৰাট কোহলি আৰু কিছুদিন বায়' বাবলত থাকিব লাগিব, কাৰণ ১৭ অক্টোবৰৰ পৰা আৰম্ভ হ'ব T-20 বিশ্বকাপ (T2- World Cup)।\nFirst published: October 15, 2021, 20:44 IST\ncricketTeam IndiaVirat Kohli\nতালিবানী যাতনাৰ অন্তঃ সেউজীয়া দুচকুৰ আফগান ছোৱালীজনীয়ে অৱশেষত বিচাৰি পালে এই দেশত আশ্ৰয়\nপ্ৰসৱবেদনা আৰম্ভ হোৱাৰ লগে লগে মহিলা সাংসদে চাইকেল চলাই পালে চিকিৎসালয়, তাৰ পিছত?\nAmazon : আৰিয়ান খানক কৰাৰ দৰে আমাজনৰ বিষয়াকো কিয় গ্ৰেপ্তাৰ কৰা হোৱা নাই, মধ্যপ্ৰদেশ আৰক্ষীক CAITৰ প্ৰশ্ন\nPowerful Women Of India: ফ'ৰ্বছৰ বিচাৰত ভাৰতৰ প্রভাৱশালী ২১ মহিলা, তাৰ মাজত আছে এগৰাকী আশাকর্মীও, আশ্চৰ্যকৰ কর্মগাথা তেওঁৰ...\nCow Thief : গৰু-ম'হ চোৰতকৈও বুধিয়ক আছে নেকি কোনোবা? চাওক ফটো- থৰ লাগিব আপুনিও


Battlegrounds Mobile India : ৫০ লাখৰো অধিক লোকে কৰিলে ডাউনলোড, প্ৰতিজন খেলুৱৈয়ে পাব ক্ৰাফ্টনৰ বিশেষ উপহাৰ...– News18 assam\nBattlegrounds Mobile India: ৫০ লাখৰো অধিক লোকে কৰিলে ডাউনলোড, প্ৰতিজন খেলুৱৈয়ে পাব ক্ৰাফ্টনৰ বিশেষ উপহাৰ...\nঅলপতে মুকলি হোৱা নতুন গেম বেটেলগ্ৰাউণ্ড ম'বাইল ইণ্ডিয়াক (Battlegrounds Mobile India) লৈ যুৱপ্ৰজন্মৰ মাজত দেখিবলৈ পোৱা গৈছে উৎসাহ।\nLast Updated : June 21, 2021, 16:42 IST\nঅলপতে মুকলি হোৱা নতুন গেম বেটেলগ্ৰাউণ্ড ম'বাইল ইণ্ডিয়াক (Battlegrounds Mobile India) লৈ যুৱপ্ৰজন্মৰ মাজত দেখিবলৈ পোৱা গৈছে উৎসাহ। এপটো প্লেষ্টোৰত উপলব্ধ হোৱাৰ মাত্ৰ ২ দিনৰ ভিতৰতে ৫০ লাখতকৈও অধিক ডাউনলোড সম্পন্ন হৈছে বেটেলগ্ৰাউণ্ড ম'বাইল ইণ্ডিয়াৰ। দক্ষিণ কোৰিয়াৰ বিকাশকাৰী সংস্থা ক্ৰাফ্টনে এই খেলৰ অধিসূচনাসমূহৰ জৰিয়তে ভাৰতীয় খেলুৱৈসকলৰ বাবে ধন্যবাদসূচক পুৰস্কাৰ হিচাপে এপটোত ডেভেলপমেণ্ট ভাগ–বাটোৱাৰা কৰিছে। ১৭ জুনত কেৱল কেইজনমান পৰীক্ষকৰ বাবেহে মুকলি বিটাত গেম ডাউনলোড কৰাৰ বিকল্প আছিল, আৰু ১৮ জুনত ইয়াক সকলোৰে বাবে মুকলি কৰা হৈছিল, যি এতিয়ালৈকে ৫০ লাখৰো সীমা অতিক্ৰম কৰিছে। বেটেলগ্ৰাউণ্ড ম'বাইল ইণ্ডিয়া হৈছে PUBGৰ ভাৰতীয় মোবাইল সংস্কৰণ, যাক যোৱা বছৰ ছেপ্টেম্বৰত দেশত নিষিদ্ধ কৰা হৈছিল।\nক্ৰাফ্টনে বেটেলগ্ৰাউণ্ড ম'বাইল ইণ্ডিয়াৰ প্ৰতিগৰাকী খেলুৱৈক ৫০ লাখ ডাউনলোডৰ বাবে ধন্যবাদ জনাই এটা ক্লাছিক ক্ৰেট কুপন দিছে। ইন-গেম ইভেণ্ট স্ক্ৰীনত '5M ডাউনলোড গিফ্ট' নটিফিকেচন প্ৰদৰ্শিত হয়, য'ত লিখা হৈছে 'Thank you India! Celebrating 5M Downloads, we send our thanks with this extra gift! Please enjoy!' নটিফিকেচনে খেলুৱৈসকলক এটা বিনামূলীয়া কুপনেৰে পুৰস্কৃত কৰে, যাক তেওঁলোকে এটা ক্লাছিক ক্ৰেট খুলিবলৈ আৰু যাদৃচ্ছিক পুৰস্কাৰ পাবলৈ ব্যৱহাৰ কৰিব পাৰে।\nগেমটো বিকশিত কৰা কোম্পানী ক্ৰাফ্টনে পূৰ্বে ১৭ জুনত সীমিত সংখ্যক ব্যৱহাৰকাৰীৰ বাবে বিটা পৰীক্ষা খুলিছিল, য'ত লগে লগে পৰীক্ষাৰ শ্লট পূৰণ হৈছিল, পিছত ১৮ জুনত সকলোৰে বাবে বিটা পৰীক্ষা উপলব্ধ কৰা হৈছিল।\nইয়াৰ মাজত কোম্পানীটোৱে কৈছিল যে আপুনি গেমটোৰ প্ৰথম ৰূপটো চাব পাৰে, পিছত কোম্পানীটোৱে বিটা প্ৰ'গ্ৰামত অধিক শ্লট উপলব্ধ কৰে। আগতীয়া প্ৰৱেশাধিকাৰৰ প্ৰথম পৰ্যায়ত যোগদান কৰা খেলুৱৈসকলে এটা যোগান ক্ৰেট কুপন, দুটা EXP কাৰ্ড আৰু এটা 2x BP কাৰ্ড লাভ কৰে।\nএইটো কোনো আচৰিত কথা নহয় যে ইমান সংখ্যক খেলুৱৈয়ে একেলগে গেমটো ডাউনলোড কৰিছিল, কিয়নো বেটেলগ্ৰাউণ্ড ম'বাইল ইণ্ডিয়াৰ বাবে প্ৰায় ন মাহ ধৰি সকলোৱে আগ্ৰহেৰে অপেক্ষা কৰি আছিল। গেমটো PUBG ম'বাইলৰ ভাৰতীয় সংস্কৰণ যাক যোৱা বছৰ ছেপ্টেম্বৰত দেশত নিষিদ্ধ কৰা হৈছিল। যোৱা মাহৰ আৰম্ভণিতে, বেটেলগ্ৰাউণ্ড ম'বাইল ইণ্ডিয়াই গুগল প্লে ষ্ট'ৰত প্ৰাক-পঞ্জীয়নৰ বাবে পদক্ষেপ লৈছিল আৰু এই মাহৰ প্ৰথম সপ্তাহলৈ, ২০ নিযুত খেলুৱৈয়ে প্ৰাক-পঞ্জীয়ন পদক্ষেপ সম্পূৰ্ণ কৰিছে। পাঁচ নিযুত ডাউনলোড থকা গেমটো এতিয়াও iOS ডিভাইচত উপলব্ধ হোৱা নাই।\nFirst published: June 21, 2021, 16:39 IST\nBattlegrounds Mobile IndiaMobile Game


পৰিচালক ফণী শৰ্মাৰ সৈতে – চিনেকথা\nপৰিচালক ফণী শৰ্মাৰ সৈতে\nডঃ ভূপেন হাজৰিকাদেৱে লোৱা ফণী শৰ্মাদেৱৰ এই সাক্ষাৎকাৰটি ১৯৫৯ চনৰ ‘গতি’ আলোচনীত প্ৰকাশিত হৈছিল।\n১৯৫৮ চনৰ ডিচেম্বৰ। কেলকাটা মুভীটোনৰ মজিয়া।\n– কোৱা। টু হান্ড্রেড ৰূপি বনাছ! ডেম্ গার্ডেন !!\n-ওহোঁ। নাই হোৱা, আকৌ কোৱা। অ’, হৈছে। লাইট।\nএইজন ফণী শৰ্ম্মা। ‘কেঁচাসোণ’ পৰিচালনাৰত পৰিচালক।\n১৯৩৩ চন। অসমৰ প্রকৃতি।\n– ক, ক নকৱ কেলেই? গদাপাণি কত?\n–নক্কৱ কেলেই? চোৰাত আন। চাওদাং। তপত তেল আন!! সেইজনো আছিল ফণী শৰ্ম্মা। ৰূপকোঁৱৰে ৰূপ দিয়া প্ৰথম অসমীয়া বোলছবিত। জয়মতীক শাস্তি দিয়া গাঠি হাজৰিকা হৈ গৰজা শক্তিশালী অভিনেতা।\nনটসূৰ্য ফণী শৰ্মা\nঅসমৰ বোলছবিৰ আদিৰেপৰা এক মনে আজিলৈকে পঁচিশ বছৰে সমানে কাম কৰি অহা ‘ছিৰাজ’, ‘পিয়লি ফুকন’ আৰু ‘ধুমুহা’ পৰিচালনা কৰি এটি বিশেষ বোলছবি-ঐতিহ্য সৃষ্টি কৰা ফণী শৰ্মাতকৈ অসমীয়া বোলছবিৰ পঁচিশটা বছৰৰ হাঁহি-কান্দোনৰ সমস্যাবোৰ বাৰু আৰু কোনে ভালদৰে জানিব? বক্স অফিচত এই গুণী শিল্পীগৰাকী পৰিচালিত বোলছবিকেইখনক কোনোৱে চেৰ পেলাব পৰা নাই বুলি ক’লে অত্যুক্তি কৰা নহয়। অসমৰ আজিলৈকে যিকেইখন ছবি নির্মিত হৈছে, তাৰ মাজত ব্যৱসায়ত ফণী শৰ্মাৰ ‘ছিৰাজ’, ‘পিয়লি ফুকন’ আৰু ‘ধুমুহা’ই ক্রমে প্রথম, দ্বিতীয় আৰু তৃতীয় বুলি টিকটঘৰৰ হিচাপেই প্রমাণ দিছে।\n– “যিদিনাই অসমৰ ৰাইজে মোৰ ছবি চাবলৈ টিকট নেকাটিব, সেইদিনা জানিম মোৰ পৰিচালনাৰ পদ্ধতি সলাব লাগিব” ফণী শৰ্মাৰ এই উক্তিত সময়ৰ পৰিৱৰ্ত্তনৰ সৈতে খোজ পেলোৱাৰ এটি প্রবল ইচ্ছা প্রকাশ পাইছে। ‘বক্স অফিচ’ৰ উপৰি বিষয়বস্তুতো শৰ্মাৰ ছবিকেইখনৰ কম বৰঙনি নাই। অসমীয়া সাহিত্যিকে পাহৰিব খোজা লক্ষ্মীধৰ শৰ্মাৰ ‘ছিৰাজ’ক ৰূপ দি সাম্প্রদায়িক ঐক্যৰ বাণী বিলালে। চাকোলা পিয়লিৰ সাহসেৰে অসমীয়া ৰাইজক সাহসী কৰিলে ‘পিয়লি ফুকন’ৰ মাজেদি। ৰাষ্ট্রপতিয়ে পুৰস্কৃত কৰিলে প্রথমবাৰৰ বাবে এই অসমীয়া ছবিখনিক। ‘ধুমুহা’ত সাধাৰণ গাঁৱৰ সৰলতা প্রকাশিলে। এতিয়া ‘কেঁচাসোণ’ত অসমৰ চাহ বনুৱাৰ জীৱন প্রতিফলিত কৰা ঘটনা এটিক ৰূপ দিয়াত ব্যস্ত অসমৰ এই ফণী শৰ্মা। চিত্রনাট্য, অভিনয়, পৰিচালনাত সিদ্ধহস্ত ফণী শৰ্মাক সেয়েহে ‘গতি’য়ে সাক্ষাৎ কৰিবলৈ আহিছে বুলি কোৱাত শৰ্মা অলপ আৱেগপূর্ণ হোৱা যেন লাগিল।\n“এৰা, চাওঁতে চাওঁতেই বহুতো বছৰ পাৰ হৈ গ’ল নহয়?”\n— আপোনাৰ শিল্পীজীৱনৰ কেইটিমান ঘটনা ‘গতি’ক কবনে বুলি যেতিয়া মই অনুৰোধ কৰোঁ, তেতিয়া অলপ হাঁহিলে।\n– এবাৰ বুজিছাঁ? বাণষ্টেজত থিয়েটাৰ কৰি আছোঁ। ছাহজাহান মই। ঘৰত দেউতা মৰণশয্যাত। মই অভিনয় কৰা অৱস্থাতো দর্শকলৈ, উইঙছলৈ চাই আছোঁ, কোনোবাই… দেউতাৰ মৃত্যু বাতৰি লুকুৱাই ৰাখিছে নেকি? ছাহজাহানক বৃদ্ধকালত জাহানাৰাৰ বাহিৰে সকলোৱে এৰি দিয়াৰ দৰে অন্তিম কালত মোৰ দেউতাকো মই এৰি বাণ ৰঙ্গমঞ্চত অভিনয় কৰিবলৈ মুখত ৰহণ সানিছোঁহি নেকি!…আৰু এবাৰ। মোৰ সহধর্মিণী। ৰোগশয্যাত। ডাক্তৰে ক’লে, “আশা নাই”। মই পিচে সেই নিশা বাণ ৰঙ্গমঞ্চত ৰণজিৎ সিংহ!! …জীৱনত ধন-সম্পত্তি হ’লহেঁতেন বোধ কৰোঁ—যদি নাটঘৰ আৰু বোলছবিৰ পোহৰ-ছাঁবোৰে মোক বলিয়া নকৰিলেহেঁতেন। শৰ্মাই ক’লে— “এবাৰ কাঠৰ ব্যৱসায় কৰিম বুলি সোমালোঁগৈ অটব্য হাবিত। ঠিকাদাৰৰ খেৰৰ কেম্প। মাজৰাতি। কিবা এটা শব্দ শুনি চকু মেলি চাওঁ যে ওপৰত আকাশ। বাহিৰত এটা চিঞৰ। বনৰীয়া হাতীয়ে মই থকা ঘৰৰ চালখন দাঙি ধৰিছে। শ্ৰমিকসকলে চিঞৰি উঠিছে বাবা গণেশ – বাবা গণেশ !! মই লৰ মাৰি গোহালি এটাত গৰুৰ মাজত সোমাই প্রাণ চালোঁ। পিচে ওচৰৰে বনুৱা তিৰোতা এগৰাকীক গচকি পিহি বনৰ হাতী বনলৈ গুচি গ’লগৈ। এনে ঘটনাবোৰে কৰতৰ শব্দই — বনুৱাৰ কাঠ টনা লেনীয়া চিঞৰে ওচৰৰ খুঁটিৰপৰা ভাহি অহা ম’হৰ গলৰ ঘণ্টাৰ টুং টাংবোৰে ‘কাঠৰ ব্যৱসায়ী’ ফণী শৰ্মাৰ মনটো আকৌ টানি নিলে অভিনয়ৰ জগতখনলৈহে। সেয়ে এৰিলোঁ ঠিকাদাৰী আৰু পার্মিটৰ জীৱন।”\n“ব্যৱসায়ী জগতখনত মানুহ-হাতীও দেখিলোঁ বহুত। এই মানুহ-হাতীবোৰে পাশৱিকতাত পশুকো পৰাস্ত কৰিব পাৰে” বোলা মন্তব্যত শৰ্ম্মা যে Commercial মনোবৃত্তিৰ নহয়, ওলাই পৰিল। অভিনয়ৰ বক্স অফিচত অসমত এই অভিনেতাগৰাকী সদায়েই আগশাৰীত। অলপতে ওলোৱা কোনোবা এখন অসমীয়া ছবিত অকণমান পার্ট এটি লোৱা কোনোবা আন ‘ফণী শৰ্মাৰ’ নাম এটা বৰ ডাঙৰকৈ প্ৰচাৰ কৰাত বহুত মানুহ ছবিঘৰলৈ গৈ আচল ফণী শৰ্মাক নেদেখি সেই ছবিৰ প্ৰচাৰবিদক অভিশাপ দিয়া কথা গোটেই অসমেই জানে।\n– অসম চৰকাৰে অলপতে পতা প্রযােজক সভাত হােৱা আলােচনাৰ বিষয়ে কি ভাবে? মই সুধিলোঁ।\n– শৰ্মাই মোৰপৰা মুখখন ঘূৰাই বৰ আমোদিত হৈ ক’লে, “আমাক Travelling allowance দিব বুলি কৈছিল। আৰু ১০ লাখ টকাৰ ষ্টুডিঅ’ পাতি দিব বুলি চৰকাৰৰ ডাঙৰ ডাঙৰ মানুহে বক্তৃতা দিছিলে। আজি বহুতো মাহ হ’ল চৰকাৰৰ ঘৰৰ T.A. নেপালোঁ। এতিয়া দেখিছোঁ, ৬০ টকা T.A. পাবলৈ যদি ৬ মাহ লাগে, তেনেহলে ষ্টুডিঅ’ পাবলৈ বহুতো বছৰ লাগিব। এই জীৱন গৈ অহা জীৱনত যদি অসম চৰকাৰে পাতি দিয়া ষ্টুডিঅ’ত ছবি নিৰ্মাণ কৰিব পাৰো, ধন্য মানিম!!” বোলছবি জীৱনত কি আপোনাৰ সৌভাগ্যৰ কথা যেন লাগে?\n– মোৰ সৌভাগ্য যে আজিলৈকে মোক কোনো এখন বোলছবিতে কোনো মন্ত্রী, প্রধান মন্ত্রী বা ৰাজ্যপালে ক্লেপষ্টিক মৰা নাই। ৰাইজে পিচে সদায়েই মৰম কৰি আহিছে।\n– যেতিয়া সুধিলোঁ, তেখেতে বর্তমান পৰিচালনা কৰা ছবিখন কোনো বিশেষ শ্ল’গানধর্মী নে; তেওঁ ততালিকে ক’লে— “শ্ল’গানধর্মী হ’লে ৰাইজে ভাল নাপায়। নাটক মানৱধৰ্ম্মী হ’লেহে সকলোৱে উপলব্ধি কৰাৰ উপযোগী হয়।”\nফণী শৰ্ম্মা ভাৰতৰ এজন বিখ্যাত অভিনেতা। দেশপ্রেমিক ব্রজ শৰ্মাৰ ওচৰত যাত্রাভিনয় কৰি বাণ ৰঙ্গমঞ্চ কঁপাই জনতাৰ সৈতে মিলি অহা শৰ্মাক ফিল্মত অভিনয়-পদ্ধৰি বিশেষত্বৰ কথা সোধাত ভাবি-চিন্তি ক’লে—“ফিল্মাভিনয় নাটঘৰৰ অভিনয়তকৈ বেলেগ। যদিও মঞ্চ আৰু বোলছবি দুয়োটা নাটকৰেই মাধ্যম। তথাপি, অভিনয়ৰ প্ৰকাশত বোলছবিয়ে মঞ্চতকৈ details বেছি বিচাৰে।”\nএকুৰি পাঁচবছৰীয়া অসমীয়া বোলছবিৰ পাতনিৰেপৰা আজিলৈকে ষ্টুডিঅ’-জগতত জড়িত থকা এই একমাত্র প্রখ্যাত শিল্পীগৰাকীয়ে মোক যেতিয়া উত্তৰ দিয়ে, তেতিয়া কেলকাটা মুভীটোনত ‘কেঁচাসোণ’ৰ চিত্ৰগ্ৰহণৰ কাম চলি আছিল। হঠাৎ কামৰ মাজতে মোক আৱেগেৰে ক’লে – “চাওঁতে চাওঁতেই জ্যোতি ককাইদেউৰ ‘জয়মতী’ৰ দিনৰেপৰা ২৫টা বছৰ পাৰ হৈ গ’ল। অভিনয় কৰি মানুহক হঁহুৱালোঁ, কন্দুৱালোঁ। নিজেও হাঁহিলোঁ বহুত। চকুলো বাধাও দিছোঁ বহুত।”\n—“সেইদিনা বৰ আৱেগময় দৃশ্য এটিত অভিনয় কৰিছোঁ। ছিৰাজ কথাছবিত। সাম্প্রদায়িকতা বিৰোধী উদাৰ মুছলমান খেতিয়ক ছিৰাজুদ্দিন আহমেদ হাজৰিকাৰ মনৰ কথা প্রকাশ কৰিছোঁ আন্তৰিকতাৰে। দৃশ্যগ্রহণ হৈ গ’ল। সকলোৱে মোৰ অভিনয় শলাগিলে। শ্বুটিঙৰ পাচত মই মেকআপ ৰুমলৈ গ’লোঁ। গৈ এখন টেলিগ্রাম আকৌ খুলি চালোঁ — অকলে অকলে। তাত লিখা আছিল– “তোমাৰ ডাঙৰ ল’ৰাটিৰ কালি মৃত্যু হৈছে।”\n– মই যেতিয়া ষ্টুডিঅ’ৰপৰা ওলাই আহোঁ, তেতিয়া কাৰ্য্যৰত পৰিচালক শৰ্মাৰ মাত শুনিছোঁ— অল্ লাইটছ। ছাউণ্ড ৰেডি। কেমেৰা…।\nগড় মাপকাঠী 4.7 / 5. ভোট : 100\nRelated Items:অসমীয়া চিনেমা, ডঃ ভূপেন হাজৰিকা, ফণী শৰ্মা, বিশেষ


অনুভৱৰ বৰষুণ: নামঘৰ\nমানসে বৰ সাৱধানে গাঁত কেইটালৈ চালে । তিনিটামানে মূৰ উলিয়াই আছে । সি ৰচি ডাল লাহেকৈ সেইফালে আগবঢ়াই দিলে । পিছে সেই সময়তেই ভৰিত মহ এটাই কামোৰাত তাৰ হাতখন লৰালৰিকৈ ভৰি পালেগৈ । ফলত হাতৰ লৰচৰ দেখি গোটেই কেইটা পোক গাঁতৰ ভিতৰত লুকাই পৰিল । মহজনীক মুখৰ ভিতৰতে গালি দুটামান পাৰি সি আকৌ ইফালে সিফালে চালে ।\nপ্ৰায়ে পাচবেলা মানসে চোতালত এইদৰে চোতাল পোক বিচাৰি ফুৰে । চুটি মাৰি এডালত মাকৰ তাঁতৰ শালৰ পৰা সূতা অকণ লৈ বৰশীৰ দৰে গাঁঠি দি সূতাৰ আগটো থুৰেৰে গোটা কৰি চোতাল পোক ওলাই থকা গাঁতটোলৈ আগবঢ়াই দিব । দিয়াৰ লগে লাগে পোকটোৱে কিবা খোৱা বস্তু বুলি ভাবি টপককৈ সূতা ডালত ধৰিব আৰু তেতিয়াই বৰশীটো টানি দিব লাগে । পোক আহি বাহিৰত পৰিবহি ।\n-হয়নে বোপাই কিমান টা ধৰিলি ?\nবাৰাণ্ডাতে বহি কিতাপ এখন পঢ়ি থকা বৰুৱা উকীলে মৰমেৰে মানসলৈ চাই সুধিলে ।\n-পাঁচটা দেউতা । এইবাৰ চাব মই গোটেই চোতাল চাফা কৰি দিম । মাহঁতৰ ভৰি তলুৱাবোৰ আৰু এই চোতাল পোকে খাব নোৱাৰে ।\nমানসে মাকৰ ওখোৰা-মোখোৰা ভৰি তলুৱা খনলৈ মনত পেলাই উৎসাহেৰে উত্তৰ দিলে ।\n-বাৰু দেউতা,ভেটো ক্ষমতা মানে কি নো ?\n-উৱা ! তোক আক ভেটোৰ বিষয়ে কোনে ক’লে !\nমাষ্টৰে অলপ আচৰিত হৈয়ে সুধিলে ।\n-আজি ককাইদেৱে বাইদেউক কৈ আছিল ,ভেটো ক্ষমতা কাক বোলে নজনাৰ বাবে বোলে সিহঁতক আজি স্কুলত কোবালে ।\n-ভালেই কৰিলে দে ।\n-ভেটো মানে কি নো দেউতা ?\nমানসে বৰশীটো পেলাই আহি বাপেকৰ কোঁচত বহিলহি ।\n-এই যে তহঁত তিনিটাওৰে লগ লাগি মই কিবা এটা কৰাৰ বা ক’ৰবালৈ যোৱাৰ সিদ্ধান্ত লওঁ আৰু তেতিয়াই যে তহঁতৰ মাৰে নহ’ব বুলি কৈ চব পণ্ড কৰি পেলায় ,সেইটোকে ভেটো ক্ষমতা বোলে বুজিছ ।\n-ল’ৰাক আৰু ওলোটা-পুলোটা কথা শিকাওক । এনেই আজি স্কুলৰ হেড পণ্ডিতে বাটত লগ পাওঁতে ঠাট্ৰা কৰি কোৱা নাই-এইটো ল’ৰা বোলে ডাঙৰ মানুহ হ’ব । ইয়াৰ লক্ষণ আছে !\nকোন সময়তনো আহি বৰুৱানী পাছফালে ৰ’লহি বৰুৱাই ক’বই নোৱাৰিলে ।\n-এহ ! হেড পণ্ডিতে অলপ বেছি কৰে হে পোনাৰ মাক । পিছে ই নো আজি আকৌ কৰিলে ?\n-তাকে সোধক । সি ক’ব নহয় আপোনাক ।\nভোৰভোৰাই বৰুৱানী ভিতৰলৈ সোমাই গ’ল । বৰুৱানীৰ খঙ উঠিবৰে কথা । বাকী দুয়োটা ল’ৰা ছোৱালী প্ৰথমৰ পৰাই পঢ়া শুনাত চোকা । এই পেটমোচা মানসটোহে কেনেকৈ জানো গাধ ওলাল । স্কুললৈ যোৱা দুবছৰ হ’ল আজিলৈকে বৰ্ণমালা কেইটাকে ভালদৰে লিখিব পৰা নাই ।\nবৰুৱানী যোৱাৰ ফালে বৰুৱাই লাহেকৈ মানসৰ চুলিখিনি হাত বুলাই সুধিলে\n-আজিনো স্কুলত কি সুধিছিল বোপাই ?\n-মৌখিক আছিল দেউতা । চাৰে সুধিলে বোলে চৰাই এজনীৰ নাম ক ?\n-তই কি বুলি ক’লি ?\n-বাইদেৱে দুজনীমানৰ নাম শিকাই পঠাইছিল । পাহৰি থাকিলোঁ । সেইবাবেই নিজে জনা জনীৰ নামকে ক’লো-হুইততিতিওওও\n-হুইততিতিও !! সেইজনী কি চৰাই অ’!\n-পথাৰত দেখা নাই কি কিবা । হুইততিতিও হুইততিতিও কৈ চিঞৰি থাকে ।\nমানসে নকলেও বৰুৱা উকিলে ভালদৰেই বুজি পালে সি কোনজনী চৰাইৰ কথা কৈছে ।\n-তাৰ পাছত !\n-তাৰ পাছত সুধিলে বোলে সৰু চৰাই এজনীৰ নাম ক । মই টিপটিপি বুলি ক’লো । চাৰে আক টিপটিপি চৰাই দেখাই নাই বোলে ।\n-তাৰ পাছত ..\n-ডাঙৰ আলি এটাৰ নাম সুধিলে । মই আমাৰ বৰদেউতাৰ ঘৰৰ পাছফালে থকা আলিটোৰ কথা ক’লো । একেবাৰে শেষত সুধিলে বোলে ডাঙৰ মানুহ এজনৰ নাম ক’ । মই বীৰেণ নিচাদেউৰ কথা ক’লো । তেওঁতকৈ ওখ মানুহ কিবা আমাৰ গাঁৱত নাই বুলি চোন আপুনি সদায়েই কয় ।\n-হেৰা !! পণ্ডিতে ঠিকেই কৈছে বুজিছা । আমাৰ ই সঁচায়ে ডাঙৰ মানুহ হ’ব ।\nপুতেকৰ কথাবোৰ শুনি বৰুৱা উকীলে চিঞৰি চিঞৰি ক’লে ।\nগেলা বিল । চহৰৰ পৰা প্ৰায় বিশ কিলোমিটাৰ মান দূৰৈত গাঁও খন ।গোটেই গাঁওখনৰ এটা মূৰে গেলা বিলখনে আগুৰি আছে । বিলখনৰ বাবেই গাঁওখনৰ নাম গেলা হ’ল নে গাঁওখনৰ বাবে বিল খনৰ নাম গেলা হ’ল সেয়া এতিয়া চামৰ কোনেও নাজানে । গাঁওখন দক্ষিণৰ পৰা পশ্চিমলৈ যোৱা আলিটোৰ কাষে কাষে গঢ় লৈ উঠিছিল । আলি এপাৰে বিল আৰু আন পাৰে ঘৰ দুৱাৰ ,হাবি বননি আৰু পথাৰ । চহৰৰ পৰা অহা আলিটো গাঁওখনৰ ঠিক সোঁমাজতেই লাগিছেহি । তাতেই গাঁৱৰ একমাত্ৰ প্ৰাথমিক আৰু উচ্চতৰ মাধ্যমিক বিদ্যালয়খন আৰু নামঘৰটো আছে । মেল মিটিং বহিব পৰাকৈ ডাঙৰ পথাৰ এখনো আছে । আগতে গোটেই গাঁৱৰ মানুহে তাতে বিহুৰ ভোজ ভাত খাইছিল । কিন্তু বিশ বছৰ মানৰ আগতে কিবা খেলি মেলি লাগি গাঁৱৰ মানুহখিনি দুটা খেলত ভাগ হ’ল । আজিকালি দক্ষিণৰ খিনিয়ে দক্ষিণৰ ফালে নিজৰ কামকাজ কৰে আৰু পশ্চিমৰ খিনিয়ে পশ্চিমৰ ফালে । কেৱল নামঘৰৰ কাম কাজতহে গাঁওখন লগ লাগে ।\n-কাকুলিৰ মাক ! তই চিন্তা নকৰিবি । এই গেলা বিলত দ্বিতীয় এটা মতা নাই । তই চিন্তা নকৰিবি বুজিছ কাকুলিৰ মাক । মাত্ৰ খিচিক,খিচিকহে শুনিব আৰু ।\nগধূলি হোৱাৰ লগে লগে মুহিধৰৰ মাতষাৰ দক্ষিণ চুকত গমগমাই উঠিল । মুহিধৰৰ এইটো দৈনন্দিন চিঞৰ-বাখৰ । দিনৰ দিনটো কাম কৰিব আৰু ৰাতি হোৱাৰ লগে লগে ডিঙিলৈকে মদ এগাল গিলি আহি ঘৰৰ চোতালত দপদপাই থাকিব ।\nমুহিধৰৰ কথা লিখিবলৈ গ’লে এখন মহাভাৰতেই হ’ব । তাৰ ল’ৰা ছোৱালী তাৰ বাপেকে এৰি যোৱা খেতিৰ মাটিতকৈ বেছি । ছোৱালী কেইজনী ডাঙৰ আছিল । বিয়া দি আজৰি হ’ল । বিয়া মানে নিজে নিজে দৰা বাচি গ’ল । মুহিধৰে ভালেই পালে । ছোৱালী কেইজনী বিয়া দিয়াৰ পাছত খোৱা পেট কমাত মুহিধৰহঁতৰ অলপ সুখ হৈছিল হে বিশ বছৰীয়ামান ডাঙৰ ল’ৰাটোৱে এজনী আনি ঘৰ সুমুৱালেহি । মুহিধৰে প্ৰতি বছৰে নিজৰ মাটি কেইডৰাৰ লগতে পশ্চিমৰ চুকৰ কেশৱ শইকীয়াৰ ঘৰৰ মাটিখিনি আধি খেতি কৰে । পিছে বিয়া পতাৰ পাছত ডাঙৰটোৱে আৰু আধি খেতি কৰি খাবলৈ ভাল নাপালে । গাঁৱৰ আন কেইটামান ল’ৰা সৈতে সি কেৰালালৈ গ’ল । তাত হেনো সহজে চাকৰি পায় । মেট্ৰিক পাছ নকৰাৰ ল’ৰাই তাত কি চাকৰি পায় সেয়া ভগৱানেহে জানে । তথাপি মাহেকে মাহেকে পুতেকে পঠিওৱা টকা কেইটা লৈ ভালেই পালে ।\nখেতিৰ সময়তে ডাঙৰটো তেনেকৈ গুছি যোৱা সৰু পুতেককে সাৰথি কৰি খেতিটো কৰিম বুলি ভাবিছিল যদিও সৰুটোৱে গৰগৰাই উঠিল ।\n-দেউতা,মোৰ কলেজলৈ অহা যোৱা কৰিব লাগে ।খেতি কৰি থাকিলে নহয় নহয় । আৰু খেতি কৰি লাভনো কি । যিমান কষ্ট হয় সিমান জানো লাভ পোৱা যায় । তাতে আমিচোন তিনিটকীয়া চাউলো পাওঁ । ককাইদেৱেও পইচা দিছে । গতিকে আপুনি অকলে ঘৰৰ কেইডৰাকে কৰক ।\nবচ ! পুতেকহঁতৰ কথা মতেই মুহিধৰে বছৰ বছৰ ধৰি কৰি অহা কেশৱ শইকীয়াৰ মাটিখিনি এৰি দিলে । কেশৱ শইকীয়াই অলপ বেয়া পাইছিল । কিন্তু সেইবোৰ বাচ-বিচাৰ কৰি চলিলেতো নহ’ব ।\n-কাকুলিৰ মাক ! তই চিন্তা নকৰিবি । এই গেলা বিলত দ্বিতীয় এটা মতা নাই । তই চিন্তা নকৰিবি বুজিছ কাকুলিৰ মাক । খিচিক,খিচিকহে শুনিব আৰু ।\nমুহিধৰে পুনৰ একেটা সংলাপকে গালে । পাকঘৰত বোৱাৰীয়েকৰ সৈতে ৰন্ধা-বঢ়াত ব্যস্ত থকা ঘৈণীয়েকে এস ! হৈছে আৰু সামৰক বুলি কওঁ বুলি ভাবিছিলহে তেনেহে পদূলিত আন এটা মাত গৰগৰাই উঠিল ।\n-মতা ওলাবলৈ আহিছ । পদূলিৰ বাহিৰলৈ আহচোন ।\nমহেনক দক্ষিণ চুকৰ যতিনে বোলে মাৰ ধৰ কৰিলে ! কথাটো শুনাৰ লগে লগে কেশৱ শইকীয়া ফোঁ-ফোঁৱাই মহেনৰ ঘৰ পালেগৈ । মহেন তেতিয়া ঘৰৰ বাৰাণ্ডাতে বহি আছিল । কাষতে বহি ডাঙৰ পুতেকে কপালৰ ওলাই থকা তেজবোৰ তিতা কাপোৰ এখনৰে মচি আছিল । আশে পাশে গোটেই চুকটোৰ ডেকা বুঢ়াই ভিৰ কৰি আছিল । কেশৱ শইকীয়াই বেলেগ এজনৰ পৰাই ঘটনাটোৰ বাতৰি ল’লে ।\nমহেন বোলে আজি তিনিটকীয়া চাউল আনিবলৈ গৈছিল । কিন্তু দোকানত দোকানীয়ে জনালে যে মহেনৰ ঘৰখনৰ নামত অহা তিনিটকীয়া চাউলখিনি বন্ধ হৈ গ’ল । সিহঁতৰ ঘৰৰ সলনি দক্ষিণৰ চুকৰ এঘৰে বোলে চাউল পাইছে । মহেনৰ পুতেকে যে যোৱা বছৰ চৰকাৰী চাকৰি পালে,আৰু সিহঁতৰ মাটি সম্পতিও যে জোৰাই খাব পৰা সেয়ে বোলে চাউলখিনি বেলেগলৈ বুলি সলনি কৰি দিলে । চাউল যে নাপাব কথাটো দোকানীয়ে কেইবামাহৰ আগতেই মহেনক শুনাই থৈছিল । মহেনেহে সিমান গুৰুত্ব দিয়া নাছিল । চৰকাৰে দিয়া চাউল কাটিবলৈ কাৰনো শকতি আছে বুলিয়েই ভাবি আছিল । কিন্তু এতিয়া নাপাবই বুলি শুনি মূৰ গৰম হৈ গ’ল । খঙতে দোকানীকে দুষাৰ মান শুনালে । ‘বোলে সিহঁতৰ বাপেকৰ ঘৰৰ পৰা মোক চাউল দিয়া নাই নহয় ,মোৰ চাউল কাটিবলৈ ।‘ পিছে দোকানীক গালি পাৰি কি লাভ ,চাউল নাহিলে তেওঁ দিব ক’ৰ পৰা ? আৰু বাকী কথাবোৰ তেওঁ হেনো সেইবুলি শুনিছেহে । বিতং বাতৰি ল’বলৈ বুলি গাঁওৰ বাৰ্ড মেম্বৰ যতিনক সুধিবলৈ ক’লে । যতিনৰ নামটো শুনাত মহেনৰ খঙৰ মাত্ৰা চৰিল হে ।\nমহেন গৈ যতিনৰ ঘৰৰ পদূলি পাওঁতে সি কেনিবা যাবলৈ ওলাই আহিছিল হ’বলা । মহেনক দেখি ককাই দেখোন আহ বুলি ক’বলৈ পালেহে , মহনে আঙুলি টোৱাই টোৱাই গালি পাৰিবলৈ ধৰিলে । দহমিনিট মানৰ পাছতেই কাজিয়া ইমান গুৰুতৰ ৰূপ ল’লেগৈ যে মহনে খঙৰ ভমকত নঙলাডাল খুলিয়েই খেদি গ’ল । কথা বিষম দেখি যতিনেও উভতি ধৰিলে । চিঞৰ বাখৰত যতিনৰ ভায়েক ককায়েকহঁতো গোট খালে । সোপাই লগ লাগি মহেনক লপা-থপা কেইটামান দি পঠাই দিলে বোলে ।\n-যিমান হ’লেও দদায়ে প্ৰথমে তেনেকৈ খেদি যাব নালাগিছিল । কথাটো ভালকৈয়ে সুধি চাব পাৰিলহেঁতেন ,কি’জান যতিনদাই কৰাই নাছিল !\nকোনোবা এটা ডেকাই মহেনক উদ্দেশ্যে কথাষাৰ ক’বলৈ পালেহে মহেন জাঙুৰ খাই উঠিল\n-কথা নক’বি । সি কুকুৰে নকৰিলে কোনে কৰিব ? যোৱা বছৰ তাৰ ঘৈণীয়েকৰ অসুখ হওঁতে মোৰ ওচৰলৈ টকা বিচাৰি আহিছিল ,মই দিব নোৱাৰাৰ বাবে সি তাৰে প্ৰতিশোধ লৈছে । মোৰ তিনিটকীয়া চাউল কাটি ঘৰৰ মানুহক দিয়ে...চাই ল’ম তাক । কেছ দিম !\n-যতিনদাইও বোলে কেছ দিবলৈ লৈছে ।\nআন কোনোবা এটাই মাত লগালে ।\n-এহ ! এইবোৰ চোন বৰ ডাঙৰ কথা হৈ গৈছে । কেছ কিয় দিব লাগে । মহেন তইও নিদিব । মিছাতে পুলিচৰ জঞ্জালবোৰ কিয় চপাই ল’ব লাগে । ব’লচোন ব’ল,কেইটামান ব’ল । সিহঁতৰ ঘৰৰ পৰা আহোঁ । অলপ বুজাই থৈ আহোঁ ।\nকেশৱ শইকীয়াই ঘটনাৰ ৰূপ দেখি মহেনক বুজাই মেলি থৈ ককাই ভাই দুজন মান লৈ দক্ষিণৰ চুকলৈ বুলি লৰালৰিকৈ গ’ল । পিছে যিটো আশাৰে তেওঁলোক যতিনৰ ঘৰলৈ বুলি গৈছিল সেয়া যতিনৰ চোতালত ভৰি থৈয়ে শেষ হৈ গ’ল । যতিনে একপ্ৰকাৰে অপমান কৰিয়েই তেওঁলোকক পঠাই দিলে । পশ্চিমৰ চুকৰ মানুহে বোলে দক্ষিণৰ চুকৰ মানুহৰ উন্নতি সহিব নোৱাৰা হৈছে । সি হেনো কেছ দিবই । লাজে অপমানে যতিনৰ ঘৰৰ পৰাৰ ওলাই আহিছিল হে তেনেতেই যতিনৰ কাষৰ ঘৰৰ মুহিধৰে নঙলা মুখলৈ আহি চিঞৰি উঠিল- কাকুলিৰ মাক ! তই চিন্তা নকৰিবি । এই গেলা বিলত দ্বিতীয় এটা মতা নাই । তই চিন্তা নকৰিবি বুজিছ কাকুলিৰ মাক । খিচিক,খিচিকহে শুনিব আৰু ।\nখেতিৰ ভৰপক মৰাৰ সময়তে খেতি কৰিব নোৱাৰো বুলি কেশৱ শইকীয়াক বিপদত পেলোৱা মুহিধৰৰ প্ৰতি তেওঁৰ মনে মনে খঙ এটা আছিলেই । মূৰামূৰিকৈ নো নতুন হালোৱা , নতুন আধিয়া ক’ত পাব । তাতে চৰকাৰ ঘৰৰ পৰা কম দামতে চাউল পাই মানুহবোৰ যিমানহে এলেহুৱা হৈছে । নাপালে । ফলত এইবাৰ ঘৰৰ আধাখিনি মাটিখিনি চন পৰি থাকিল । আৰু সেইটো মানুহেই এতিয়া যদি তেওঁলোকলৈ চাই এনেকৈ দম-দমাই, সহিব থাকিব পাৰিনে ?\n-মতা ওলাবলৈ আহিছ । পদূলিৰ বাহিৰলৈ আহচোন কুকুৰ । তোক আজি চাই লওঁ ।\nকেশৱ শইকীয়াই উগ্ৰমূৰ্তি ধৰি মুহিধৰক আক্ৰমণ কৰিলে ।\nকেশৱ শইকীয়া আৰু মুহিধৰৰ কাজিয়াখন যতিন আৰু মহেনতকৈ ডাঙৰহে হ’ল । মুহিধৰৰ ঘৰৰ এডালো নঙলা নাবাচিল । সোপাই পিছদিনা দা কটাৰী নলগোৱাকৈয়ে ভাত ৰান্ধিব পৰা হ’ল ।\nপিছদিনাই গাঁৱলৈ দুয়ো পক্ষৰ গোচৰৰ ভিত্তিত পুলিছ আহিল । লাভৰ মূৰত দুয়োপক্ষৰে টকা অলপ পানীত পৰিল । কেছ মিটমাট হ’ল । কিন্তু গাঁৱত এক উত্তেজনাই বিৰাজ কৰি থাকিল । দুয়োফালৰ পৰাই গাঁওখন ভাগ হোৱাটোৱেই কামনা কৰিলে । ভাগ হোৱানো কি,আগৰ পৰাই দেখোন দুটা খেল আছিলেই । এতিয়া মাথো নামঘৰটো ভাগ কৰিলেই হৈ যাব ! পিছে কেণা সেইখিনিতে লাগিল । দক্ষিণৰ চুকৰ মতে নামঘৰটো সিহঁতে পাব লাগে । কিয়নো নামঘৰৰ মাটিখিনি দক্ষিণৰ চুকৰ চেপেতা বুঢ়াই দান দিছিল । পশ্চিমৰ চুকৰ মতে আকৌ মাটি দান দিলে কি হ’ব নামঘৰটো সাজিবলৈ যিমান টকা পইছা লাগিছিল তাৰ সৰহ ভাগ পশ্চিমৰ চুকৰ শইকীয়াৰ পৰিয়ালহে দিছিল । তাতে নামঘৰীয়াও পশ্চিমৰ চকুৰ । গতিকে নামঘৰ পশ্চিমৰ চুকৰ । মুঠতে আকৌ খেলি-মেলি । উপায় নাপায় গাঁৱৰ গাঁওবুঢ়াক মাতি মেল এখনকে আহ্বান কৰিলে । মেলত যি সিদ্ধান্ত লয় তাকে বোলে দুয়োপক্ষই মানি ল’ব ।\nমানসৰ মাতত বৰুৱা উকীলে ভাতৰ পাতৰ পৰা মূৰ তুলি তালৈ চালে ।\n-মেললৈ যদি যায় তাত হ’লে একো মাত নামাতিব । গাঁওখন অধঃপতনে যাবলৈ লৈছে । তাৰ সমভাগী নহ’ব আক ।\n-মই জানো নহয় ।\nপুতেকৰ কথাত বৰুৱা উকীলে মুখখন বিকটাই ক’লে ।\nএইটো মানস তাহানিৰ সেই চোতালৰ পোক ধৰা মানস হৈ থকা নাই । সময় বাগৰি সেই মানসটো আহি পাহুৱাল ডেকা হ’লহি । পিছে স্কুল হেড পণ্ডিতে ঠাট্ৰা কৰাৰ দৰে মানস একেবাৰে ডাঙৰ মানুহ নহ’লেও কলেজীয়া শিক্ষা সাং কৰি ঘৰতে পুখুৰী কেইটামান খান্দি মাছৰ ব্যৱসায় আৰম্ভ কৰিছে । বৰুৱা উকীলে সি চাকৰি নিবিচৰা দেখি ভালেই পালে কিয়নো ডাঙৰটো ল’ৰা চাকৰি বাবে ইতিমধ্যে বিদেশ পালেগৈ । অন্তত এটা ল’ৰা তেওঁলোকৰ বুঢ়া বয়সত ঘৰত আছে ভালৰহে কথা ।\nবৰুৱানীৰ হাতৰ পৰা তামোলখন লৈ বৰুৱা উকীল মেললৈ বুলি ওলাল । স্কুলৰ পথাৰত হোৱা মেলখন ইতিমধ্যে আৰম্ভ হলেই । বৰুৱাই ইফালে সিফালে চকু ফুৰাই চালে ,অদূৰত মানস আৰু তাৰ লগৰ কেইটামানো ৰৈ আছিল ।\nমেলখন আৰম্ভ হোৱাৰ পৰাই দুয়োটাই পক্ষই ইটোৱে সিটোৰ বিৰুদ্ধে গোচৰ দিবলৈ লাগিল । মহেন,যতিন,মুহিধৰ আৰু কেশৱ শইকীয়াৰ কাজিয়াখন ক’ৰবাতে পৰি ৰ’ল । দুয়োটা চুকৰ অভিযোগবোৰ দেখি বৰুৱা উকীলৰ এনে লাগিল যেন অত দিনে দুয়োটা চুকেই যেন কোনোবা নৰকৰ বাসীৰ সৈতেহে লগ লাগি আছিল । গাঁওবুঢ়াৰো একে অৱস্থা । কাক এৰিব ,কাক ধৰিব ।\n-আপোনালোকে অলপ সময় মনে মনে থাককচোন । আমাকো কিবা ক’বলৈ সুযোগ দিয়ক ।\nমানসৰ গলগলীয়া মাতত মানুহবোৰ চুপ হৈ গ’ল । এইটো আক ইয়ালৈ কিয় আহিল বুলি ভাবি বৰুৱা উকীলৰ কপালৰ গাঁঠি কেইডাল মান কোঁচ খাই আহিল । চকুৰে তাক ইংগিত দিব খুজিলেও সি বাপেকৰ ফালে নোচোৱাই হ’ল ।\nমানসৰ সৈতে আৰু দুটামান ডেকা আগবাঢ়ি আহিল । মানসেই আৰম্ভ কৰিলে\n-আচলতে কাজিয়াখন আৰম্ভ হৈছিল কাৰ পৰা ? মহেন দদাই ,যতিন ককাইদেউ, কেশৱ বৰতা আৰু মুহিধৰ দদাইদেউ পৰা নহয় জানো ? গাঁওখন বাৰু আজি ভাগ হৈ যাব , এতিয়া আপোনালোক চাৰিজনেই কওকচোন,( মানসে তেওঁলোকলৈ চাই সুধিলে) ভবিষ্যতে যেতিয়া সকলোৱে জানিব এই গাঁওখন দুভাগ হোৱাৰ আৰম্ভণি কৰিছিল আপোনালোকৰ কাজিয়াখনেই ,তেতিয়া আপোনালোক নাথাকিলেও আপোনালোকৰ পৰিয়ালে সেইটো শুনি ভাল পাব নে ?\nমানসৰ প্ৰশ্নত কেইবাজনো মানুহে দাং খাই উঠিব খুজোঁতেই আকৌ এটি ডেকাই মাত লগালে । এইটি মুহিধৰৰ নকৈ ডেকা হোৱা সৰু ল’ৰাটো\n-আপোনালোকে আমাৰ কথাটো শুনি লওকচোন । বাৰু মহেন বৰতা, যতিনদাই বাৰু আপোনাৰ চাউল কেনেকৈ কাটিব ? যিখন ঘৰৰ প্ৰতি সাঁজ ভাতৰ চাউলৰ বাবে দোকানলৈ যাবলৈ লাগে সেইখন ঘৰৰ মানুহজনে আজিলৈকে নিজৰ নামত তিনিটকীয়া চাউলৰ কাৰ্ড এখন কৰিব নোৱাৰিলে তেনে স্থলত আপোনাৰ চাউল কেনেকৈ কাটিব পাৰিব বুলি ভাবিলে বাৰু ?\nমুহিধৰৰ পুতেকৰ কথা শুনি মহেন তলমূৰ কৰিলে । মুহিধৰ পুতেকে এইবাৰ কেশৱ শইকীয়াৰ ফালে চালে ।\n-মোৰ দেউতাই সদায়েই তেনেকৈ বকি থাকে, সেইয়া আপুনি আগতেও শুনিছে বৰতা । তথাপি দেউতাৰ হৈ ময়ে আপোনাৰ ওচৰত ক্ষমা খুজিছোঁ । অনুগ্ৰহ কৰি গাঁওখন ভাঙিবলৈ নিদিব ।\nমানস আৰু মুহিধৰৰ পুতেকৰ কথা শুনি উত্তপ্ত মেলখন চেঁচা পৰি গ’ল । যতিন,মহেন,মুহিধৰ আৰু কেশৱ শইকীয়াই যেন মূৰটো মাটিত হে ভৰাই দিব তেনেকৈ তল মূৰ কৰি থাকিল ।\n-আজি এইবোৰ কথাকে লৈ গাঁৱত দুটা নামঘৰ হওক । কালিলৈ আকৌ কিবা লাগি চাৰিটা হওক । এইদৰে গৈ থাকিলেচোন এদিন প্ৰত্যেকৰে নিজা নিজাকৈহে নামঘৰ থাকিব ! সমাজ বুলি একো নাথাকিবই চোন ! গুৰুজনাই আমি যাতে একতাৰ ডোলৰে বান্ধ খাই থাকিব পাৰোঁ তাৰ বাবে নামঘৰৰ আৰ্হি দেখুৱাই থৈ গ’ল । আৰু আমি সেই নামঘৰটোকে আগত লৈ ভাগ ভাগ হ’ব খুজোঁ ! আচৰিত ! ইমানৰ পাছতো যদি আপোনালোকে নামঘৰ ভাগ কৰিব খুজিছে,গাঁওখন ভাগ কৰিব খুজিছে,কৰক । মাথো আমাৰ ডেকাখিনিক কোনো কামতে নিবিচাৰিব ।\nমানসে কথাখিনি কৈয়ে তাৰ পাৰ গুছি গ’ল । তাৰ লগে লগে দক্ষিণ আৰু পশ্চিম চুকৰ সোপাই ডেকা ল’ৰাও গুছি গ’ল ।\nপাঁচমিনিট মান সময় নিতাল মাৰি থকাৰ পাছত গাঁওবুঢ়াই মাত লগালে-গাঁও ভঙা পতা কৰিবলৈ আহিবলৈ আমাৰো ভাল নালাগে । তথাপি এৰিব নোৱাৰিহে আহিছিলোঁ । গাঁৱৰ ডেকা সকলেটো নিজৰ মত দি থৈ গলেই । তাৰ পাছতো যদি আপোনালোকে গাঁওখন ভাগ হোৱাটো বিচাৰে.....\nগাঁওবুঢ়াৰ কথা শেষ হ’বলৈ নাপালেই , প্ৰথমে বৰুৱা উকীলে মাত লগালে । তাৰ পাছত মহেন ,যতিন,মুহিধৰ ,কেশৱ শইকীয়াকে আদি কৰি সকলোৰে মাতবোৰ গুমগুমাই উঠিল ।\nউপসংহাৰঃ বৰুৱা উকীল আহি ঘৰ সোমোৱাৰ লগে লগে বৰুৱানীয়ে সুধিলেহি-হেৰি ! বৰ নামঘৰটো কোনে পালে হয়নে ?\nতামোলৰ পিকখিনি চোতালৰ একাষে পেলাই আহি বৰুৱাই মাত দিলে-মনত আছে তাহানিৰ হেড পণ্ডিতে আমাৰ মানসৰ বাবে কোৱা কথাষাৰ, সি যে ডাঙৰ মানুহ হ’ব বুলি পেংলাই কৰিছিল ...বুজিছা,আমাৰ মানস সঁচায়ে ডাঙৰ মানুহেই হ’ল । তাৰ দৰে মানুহ থকাৰ পাছতো গাঁওখন ভাগ হ’ব বুলি ভাবিছা নে ? গাঁও ভাগ নহয় বুজিছা, আগৰ খেল-চেলবোৰো ভাগি এক হে হ’ল ।।\nPosted by মাধুৰীমা at 08:40


সময় আগুৱাই বৰ্তমান অতীত হয় | সময়ে কেতিয়া কাক কেনেকৈ উপস্থাপন কৰে, কাক কেনে ধৰণে সমাজত চিনাকি দিব পৰাকৈ সক্ষম কৰি তোলে তাক কোনেও আগতীয়াকৈ কৈ থব নোৱাৰে | আগৰ কথা বেলেগ আছিল , কথাবোৰ , কামবোৰ, আমাৰ আত্মীয়তা বেছি গভীৰ আছিল | আজিৰ দিনটোত আমি বহু আগুৱাই গলো | মঙ্গলত থাকিবলৈকো আশা কৰিব পৰা হলো | কিন্তু আমি কিবা এটাৰ পৰা আতৰি আহিলো | নিজেই যেন নিজৰ পৰা | কাৰোবাক উদগনি দিব পৰাকৈ এষাৰ মাত , এটা ভাল খবৰ পালে ধন্যবাদ সুচক এষাৰী মন্তব্য দিবলৈ যেন আমাৰ আহৰি সদিচ্ছাৰ অভাৱ অনুভৱ কৰিবলৈ ললো | কেৱল নিজা নামৰ বৃত্তটোৰ ভিতৰত সোমাই থাকি লেটা হৈ পৰিলো |\nআমি যেন কাৰো শুভাকাংখী হ'ব নোৱাৰো তেনে হ'ল | তথাপিও কৰবাত নহয় কৰবাত তেনে মানুহ আজিও আছে | জানা অজানা , চিনাকি অচিনাকি যিয়েই নহওক তেনে লোকৰ পৰা পেৱা এষাৰী কথাই আজিৰ যান্ত্রিক সময়ত নিজৰ বয়সটো কমি যোৱা যেন অনুভৱ হয় |\nআমি বাৰু এজন শুভাকাংখী হ'ব নোৱাৰোনে ? এজন শুভাকাংখী হ'ব'লৈ ধনৰ খৰছ নহয় | আমি মনেৰে ধনী হ'ব নোৱাৰোনে ?\nআপোনাৰ মোৰ এষাৰী কথাই কাৰোবাৰ মনত যদি আনন্দ দিব পাৰে সেয়াবাৰু কম গৌৰৱৰ কথানে ? আমি যে সেই গৌৰৱৰ অধিকাৰী হ'ব পাৰিছো সেইটোও আনন্দৰ কথাই দিয়কচোন | আমি যেন আত্মিয়তাৰ পৰা বহুযোজন দূৰত বসবাস কৰিবলৈ লৈোছো | কিয় এনে হ'ল আমাৰ |\nএজন শুভাকাংখীৰ এটা কথাই বহু প্রেৰণা লাভ কৰিব পাৰি | জীয়াই থকাৰ আনন্দত উদবাউল হ'ব পাৰি | তেনে শুভাকাংখী আমাৰ বহু প্রয়োজন | তেনে প্রয়োজন সদৃস ব্যক্তি সমূহ আছে বাবেই সমাজ খন সুন্দৰ হৈ আছে | আকাশ আৰু সাগৰৰ পানী নীলা হৈ আছে , পাহাৰ সেউজীয়া হৈ আছে , বগলী, গাখীৰ বগা হৈ আছে , কাউৰী ,কুলি ক'লা হৈ আছে |\nপৰিস্থিতি আমি সলনি কৰিব পাৰো সেই ক্ষমতা আামাৰ আছে | আহক আমি আমাৰ হৃত গৌৰৱ ফিৰাই আনো আৰু মানুহ হোৱাৰ গৌৰৱ অৰ্জন কৰো | আহক আমি পৰস্পৰে পৰস্পৰৰ শুভাকাংখী হওঁ |


কাইলৈ পৰা ১২-১৪ বছৰীয়া কিশোৰ-কিশোৰীৰ কোভিড টিকাকৰণ, কেনেকৈ কৰিব পঞ্জীয়ন? | Asom Live 24\nকাইলৈ পৰা ১২-১৪ বছৰীয়া কিশোৰ-কিশোৰীৰ কোভিড টিকাকৰণ, কেনেকৈ কৰিব পঞ্জীয়ন?\nin অসম, ভাৰত, স্বাস্থ্য\nঅহা ১৬ মাৰ্চৰ পৰা দেশৰ ১২-১৪ বছৰীয়া কিশোৰ-কিশোৰীসকলৰ কোভিড টিকাকৰণ আৰম্ভ হ’ব৷ হায়দৰাবাদস্থিত বায়’ল’জিকেল ই’ভেন্স ক’ৰ্বেভাক্স-এ নিৰ্মাণ কৰা কোভিড ভেকচিনেৰে দেশৰ ১২ ৰপৰা ১৪ বছৰৰ কিশোৰ-কিশোৰীসকলক প্ৰদান কৰাৰ টিকাকৰণ কাৰ্যসূচী আৰম্ভ কৰা হ’ব৷\nইতিমধ্যে কেন্দ্ৰীয় স্বাস্থ্য আৰু পৰিয়াল মন্ত্ৰালয়ে এক বিজ্ঞপ্তি প্ৰকাশ কৰি কৈছিল যে বৈজ্ঞানিক সংস্থাসমূহৰ সৈতে আলোচনা কৰি ২০০৮, ২০০৯ আৰু ২০১০ বৰ্ষত জন্ম লাভ কৰা সকলো কিশোৰ-কিশোৰীকে কোভিড টিকাকৰণ প্ৰদানৰ কাৰ্যসূচী গ্ৰহণ কৰা হৈছে৷\nইফালে কেন্দ্ৰীয় স্বাস্থ্য মন্ত্ৰী মানসুখ মাণ্ডব্যই দেশৰ শিশুসকলৰ সুৰক্ষাই দেশৰ সুৰক্ষা বুলি উল্লেখ কৰি কয় যে ১২-১৩ আৰু ১৩-১৪ বছৰীয়া কিশোৰ-কিশোৰীসকলক ১৬ মাৰ্চৰ ভেকচিন প্ৰদান কৰা হ’ব৷\nলগতে পঢ়ক ‘অতি ভাল ছবি…’, ‘দ্য কাশ্মীৰ ফাইলছ’ চাবলৈ সকলোকে আহ্বান প্ৰধানমন্ত্ৰী মোদীৰ\nকেন্দ্ৰীয় স্বাস্থ্য মন্ত্ৰীগৰাকীয়ে লগতে কয় যে দেশৰ প্ৰাপ্তবয়স্কসকলক সম্পূৰ্ণৰূপে কোভিড ভেকচিন প্ৰদান কৰা হৈছে৷ আনহাতে ১৫ৰ পৰা ১৮ বছৰীয়া কিশোৰ-কিশোৰীসকলকো ভেকচিন প্ৰদান কৰা হৈছে বুলি প্ৰকাশ কৰিছে মন্ত্ৰী মাণ্ডব্য-এ৷\nসংবাদ সংস্থা পিটিআইৰ মতে দেশর ৭.১১ কোটি কিশোৰ-কিশোৰীক এই কাৰ্যসূচীৰ দ্বাৰা ভেকচিন প্ৰদান কৰা হ’ব৷\nকেনেকৈ পঞ্জীয়ন কৰিব?\nলগতে পঢ়ক ২৬ মাৰ্চৰ পৰা IPL : প্ৰৱৰ্তন কৰা হৈছে কে’বাটাও নতুন নিয়ম, সেই নিয়মসমূহ কি কি?\n১. প্ৰথমে Co-WIN পৰ্টেলত গৈ www.cowin.gov.in খুলিব৷\n২. তাৰ পিছত “Register/Sign In” ক্লীক কৰিব৷\n৩. মোবাইললৈ এটা OTP আহিব আৰু OTP দি লগ ইন কৰিব৷\n৪. যদি মোবাইল নম্বৰটোত আগতে কোভিড ভেকচিন গ্ৰহণৰ বাবে ব্যৱহাৰ কৰা হৈছিল, তেনে পৰ্টেলৰ সোঁফালে ওপৰত থকা এড মেম্বাৰ বুটামত ক্লীক কৰিব৷ যদি নতুন নম্বৰ হয় তেনে চিধাই এড মেম্বাৰ বুটামত টিপিব৷\n৫. তাৰ পিছত পৰিচয় পত্ৰ আপলোড কৰিবলৈ আহিব৷ যদি তেওঁলোকৰ আধাৰ কাৰ্ড পানকাৰ্ড নাথাকে তেনে বিদ্যালয়ৰ পৰিচয় পত্ৰখন আপলোড কৰি পঞ্জীয়ন কৰিব পাৰিব৷\nTags: asom live 24assam ka tazza khabarassam live 24axom live 24axom live 24 digitalBest Channel of AssamBest News Channel min AssamBest News Portal in Assamcovid vaccinationTeenagers Covid Vaccination\nবিধানসভাত জুই বৰষি চৰকাৰক তুলাধুনা বিধায়ক অখিল গগৈৰ; নিস্তব্ধ সদন\nজেনেৰেল চোলেমানীৰ হত্যাৰ ভয়ংকৰ প্ৰতিশোধ : সংগমৰ সময়তে পুৰুষক ছুৰিকাঘাত যুৱতীৰ


কিডনী স্টন বা পাথৰ নিৰাময়ৰ বাবে কিছু ঘৰুৱা প্ৰতিকাৰ- Home remedies for kidney stone in assamese - fitassam\n26/05/2021 26/05/2021 Mitali Saikia0Comments #fitassam, assam, Assamese, Kidney stone, অসম, অসমীয়া, কিডনী পাথৰ, কিডনী স্টন\nপ্ৰচুৰ পৰিমাণে তৰল পদাৰ্থ সেৱন কৰিলে কিডনী সমস্যা প্ৰতিৰোধ কৰাত সহায়ক হয়৷ বিশেষকৈ, অত্যাধিক পানী সেৱন অতি লাভদায়ক৷ কিডনী পাথৰৰ সমস্যাত ডাক্তৰে প্ৰতিদিনে ৬ ৰপৰা ৮ গিলাচ পানী সেৱন কৰাৰ পৰামৰ্শ দিয়ে৷ এক অধ্যয়ন অনুসৰি, নিজৰ খাদ্যপ্ৰনালীত পৰিবৰ্তন আনি উচ্চ ৰক্তচাপৰদৰে সমস্যাৰ পৰা উপশম লাভ কৰিব পৰা যায়৷ ইয়াৰ উপৰি, DASH ডায়েটৰ জৰিয়তেও কিডনী পাথৰ সমস্যা লাঘৱ কৰিব পৰা যায়৷\nকিডনী পাথৰ চাৰি ধৰণৰ:\n(এই বিষয়ে আগৰ অংশত দিয়া হৈছে-কিডনী স্টন বা পাথৰ কিয় হয়? জানক আৰু সাৱধান থাকক – Kidney Stone in Assamese)\n1. কেলচিয়াম অক্সালেট পাথৰ (Calcium Oxalate stone)\n2. ইউৰিক এচিড পাথৰ ( Uric acid stone)\n3.স্ট্ৰুৱাইট স্টন (Struvite Stone)\n4.সিস্টীন স্টন (Cystine stone)\nকিছু গবেষণাত দেখা গৈছে, যি পুৰুষে পৰিপূৰক হিচাপে ভিটামিন চি অধিক মাত্ৰাত গ্ৰহণ কৰে তেওঁলোকৰ কিডনীত পাথৰ হোৱাৰ সম্ভাৱনা অধিক থাকে৷\nকিডনে স্টন হলে কি খাব আৰু কি কি নাখাব– Prevention Tips for Kidney Stone in Assamese\nঅধিক মাত্ৰাত অক্সালেট নাখাব৷\nআপোনাৰ যদি কেলচিয়াম অক্সালেট পাথৰ হৈছে তেন্তে আপোনাৰ ডায়েটত এই অক্সালেট খাদ্য অন্তৰ্ভুক্ত নকৰিব, যি আপোনাৰ প্ৰস্ৰাৱত অক্সালেটৰ পৰিমাণ বৃদ্ধি কৰে। নিম্নলিখিত খাদ্যসমূহ যি অক্সালেটৰ পৰিমাণ বৃদ্ধি কৰেঃ\nটফু, চয়া ইত্যাদি\nঅত্যাধিক চডিয়াম নাখাব\nআপুনি যেতিয়া বেছি পৰিমাণে চডিয়াম খায়, তেতিয়া আপোনাৰ কিডনীত পাথৰ হোৱাৰ সম্ভাৱনা বেছি থাকে। চডিয়ামে প্ৰস্ৰাৱত কেলচিয়ামৰ মাত্ৰা বৃদ্ধি কৰে৷ বৰ্তমান নিৰ্দেশিকা বা গাইডলাইন অনুসাৰে, দৈনিক চডিয়াম 2,300 মিলিগ্ৰামৰ লৈকে সীমাবদ্ধ হোৱৰ উচিত। যদি আপোনাৰ পূৰ্বতে চডিয়ামৰ কাৰনে কিডনীত পাথৰ হৈছিল তেন্তে আপোনাৰ প্ৰতিদিনৰ চডিয়াম গ্ৰহণৰ পৰিমাণ 1500 মিলিগ্ৰাম লৈকে কৰাৰ বাবে চেষ্টা কৰক। এয়া আপোনাৰ ৰক্তচাপ আৰু হাৰ্টৰ বাবেও ভাল৷\nচডিয়াম প্ৰচুৰ পৰিমাণে থাকে ক্যানড খাদ্যত, ফাস্ট ফুড ইত্যাদিত পোৱা যায়। গতিকে এনে খাদ্যৰ পৰা আঁতৰি থাকক৷ ইয়াৰ উপৰি, মছলা আৰু মাংসতো চডিয়াম উপস্থিত থাকে।\nপ্ৰানী প্ৰটিন নাখাব\nঅত্যাধিক প্ৰাণী প্ৰটিন খালে কিডনীত পাথৰ হোৱা সম্ভাৱনা অধিক থাকে। সেয়ে, চিকিৎসকে পাথৰ হলে প্ৰাণী প্ৰটিন নাখাবলৈ পৰামৰ্শ দিয়ে।\nনিম্ন প্ৰানী প্ৰটিনসমূহ খুব কম পৰিমাণে খাওক নহলে সম্পূৰ্ণ এৰি চলক-\nৰঙা মাংস, মুৰ্গী, গাহৰি মাংস আৰু বিশেষকৈ অভ্যন্তৰীণ অঙ্গসমূহ (যেনে কলিজা, মগজু ইত্যাদি)\nমাছ আৰু শামুক\nগাখীৰ, পনীৰ আৰু অন্য দুগ্ধজাত খাদ্য\nসেয়েহে, আপুনি ধীৰে ধীৰে উপৰত উল্লেখিত প্ৰাণী প্ৰ’টিন হ্ৰাস কৰা উচিত৷ কিন্ত্ত আপুনি এইটোও জনা উচিত যে, পৰ্যাপ্ত পৰিমাণে প্ৰ’টিন খোৱা খুব প্ৰয়োজনীয়। সেয়ে, প্ৰাণীৰ প্ৰ’টিনৰ পৰিবৰ্তে আপুনি মটৰগুটি, শুকান মটৰ আৰু মচুৰ দাইল আদি খোৱা উচিত। এইসমূহ উদ্ভিদ ভিত্তিক খাদ্য পদাৰ্থ য’ত প্ৰটিনৰ মাত্ৰা অধিক পোৱা যায় আৰু অক্সেলেট কম পোৱা যায়৷ ইয়াৰ উপৰি, ডাক্তৰৰ পৰা পৰামৰ্শ লওক যে প্ৰতিদিনে আপুনি কিমান প্ৰটিন খোৱা উচিত।\nঅধিক কেলচিয়ামযুক্ত আহাৰ খাওঁক\nশুনিবলৈ এনেকুৱা লাগে যেন কেলচিয়ামে স্টনৰ বৃদ্ধি কৰে, কিন্ত্ত প্ৰকৃততে তেনে নহয়৷\nসঠিক পৰিমাণে কেলচিয়াম গ্ৰহণ কৰিলে, ই পাচনতন্ত্ৰত এনে উপাদানসমূহক বাধা দিয়ে যি পাথৰ সৃষ্টি কৰে। মাত্ৰ কেলচিয়াম উচিত মাত্ৰাত খোৱ উচিত৷ আপুনি কিমান কেলচিয়াম খোৱা উচিত সেই বিষয়ে আপুনাৰ ডাক্তৰৰ লগত কথা পাতক৷ উদ্ভিদ-ভিত্তিক খাদ্য যেনে শস্য, শাকপাচলী, ৰুটি আৰু বীন, মটৰ আদি খাব পাৰে৷\nঅতিৰিক্ত পানী পান কৰক\nপানীয়ে মূত্ৰত উপস্থিত পদাৰ্থসমূহক দ্ৰবীভূত কৰে যি পাথৰ সৃষ্টি কৰে। প্ৰতিদিনে ইমান পানী খাওক যাৰফলত আপোনাৰ2লিটাৰ প্ৰস্ৰাৱ হয়৷\nনেমু পানী আৰু কমলা টেঙাৰ ৰসৰ দৰে টেঙা ফলৰ ৰস পান কৰিলেও আপোনাক সহায় কৰিব পাৰে৷ এই পানীয়সমূহতো উপস্থিত সাইট্ৰেটে পাথৰ গঠন ৰোধ কৰাত সহায়তা কৰে।\nকিডনী পাথৰ আঁতৰ কৰাৰ বাবে কিছু ঘৰুৱা উপায়/ Kidney Stone Home Remedies in Assamese\nকিডনী স্টোন প্ৰতিকাৰৰ বাবে নেমু আৰু জলফাই তেলৰ ব্যৱহাৰ\nকিডনীত পাথৰৰ চিকিৎসাৰ বাবে নেমু ৰস আৰু জলফাই তেল ব্যবহৃত হৈ আহিছে৷ নেমুত উপস্থিত সাইট্ৰিক এচিড কেলচিয়ামৰে তৈয়াৰি কিডনীত পাথৰ ভঙাত সহায়তা কৰে৷\nএক টেবুল চামুচ সতেজ নেমুৰ ৰসৰ সম পৰিমাণে জলফাই তেল মিহলাব৷ এই মিশ্ৰণটি 60/80 ml পানী মিহলাই প্ৰচুৰ পৰিমাণে পান কৰক। প্ৰতিদিনে দুইৰপৰা তিনিবাৰ এই মিশ্ৰণটি তিনিদিনলৈ ব্যৱহাৰ কৰক\n“সতৰ্কতা – গুৰুতৰ কিডনীত পাথৰ অপসাৰণৰ বাবে এই প্ৰতিকাৰটি উপযুক্ত নহয়।”\nকিডনী স্টোন প্ৰতিকাৰৰ বাবে ডালিম\nডালিমৰ বীজ বা ৰস উভয়েই কিডনীত পাথৰ নিৰাময়ত সহায়তা কৰে। এটা সম্পূৰ্ণ ডালিম খোৱাৰ চেষ্টা কৰক বা এক গ্লাচ সতেজ ডালিমৰ ৰস পান কৰাৰ চেষ্টা কৰক। ডালিমৰ বীজ চালাদত দিও খাব পাৰে৷\nকিডনী স্টোন প্ৰতিকাৰৰ বাবে ৰাজমা\nৰাজমাত ফাইবৰ উচ্চমাত্ৰাত পোৱা যায় সেয়ে কিডনী পাথৰ বা মূত্ৰাশয়ৰ সমস্যা দূৰ কৰাত সহায়ক হয়৷ ৰাজমা পানীত উতলাওক ৷ কম জুইত উতলাওক যেতিয়ালৈকে ৰাজমা কোমল আৰু সিজি নাযায়৷ এই ৰাজমাৰ মিশ্ৰন চেকি লৈ ঠাণ্ডা হব দিয়ক৷ ঠাণ্ডা হোৱা পিছত পুনৰ এবাৰ চেকিব৷ এই মিশ্ৰনখিনি দিনটোত প্ৰচুৰ ভাবে খাওক৷\nকিডনী স্টন প্ৰতিকাৰৰ বাবে তুলসী আৰু আজোৱাইন\nতুলসী পাত ২৫ গ্রাম\nআজোৱান – ২৫ গ্রাম\nকলা নিমখ – ১২ গ্রাম\nএই তিনিওবিধ উপাদান একেলগে মিহলাই গুৰি কৰি বটল এটাত টানকৈ সাঁফৰ মাৰি ভৰাই লওক৷ এই মিশ্রণ ২ গ্রাম পৰিমাণত পুৱা আৰু গধূলি গৰম পানীৰ লগত খাওক৷ কিডনী অঞ্চলত বিষ হলে এই মিশ্রণ এদিন বা দুদিন একেৰাহে খালে বিষ নিশ্চিতভাবে নাইকিয়া হব।\nকিডনী স্টোন প্ৰতিকাৰৰ বাবে তৰমুজ\nতৰমুজে কিডনীক কেলচিয়াম, ম্যাগনেচিয়াম, ফছফেট আৰু কাৰ্বনেটকে সুৰক্ষা দেয়। তৰমুজত থকা পটাচিয়াম হ’ল স্বাস্থ্যকৰ কিডনীৰ বাবে প্ৰয়োজনীয় উপাদান। ই প্ৰস্ৰাৱত এচিডৰ স্তৰ নিয়ন্ত্ৰণ আৰু পৰিচালনা কৰাত সহায়তা কৰে। পটাচিয়ামৰ ওপৰিও তৰমুজত প্ৰচুৰ পৰিমাণে পানী পোৱা যায় যি কিডনীত থকা পাথৰ অপসাৰণ কৰাত সহায়তা কৰে। নিয়মিত তৰমুজ খালে কিডনীত পাথৰ প্ৰতিৰোধ কৰাত সহায়ক হয়৷\nআঙুৰ আৰু লিচু\nকিডনী পাথৰ প্ৰতিকাৰৰ বাবে আঙুৰৰ সেৱন এক উৎকৃষ্ট বিকল্প হব পাৰে৷ আঙুৰত সাইট্ৰিক গুণেৰে সমৃদ্ধ হয় আৰু ইয়াত পানী মাত্ৰা বহু পৰিমানে পোৱা যায়৷ আঙুৰক তাৰ ডিটক্সিফাইট (detoxifying) গুনৰ বাবেও জনা যায়৷ কিডনী স্টন ত ভুগী থকা ব্যক্তিয়ে সদায় আঙুৰ খোৱা উপকাৰী৷ তদুপৰি, আঙুৰ আৰু লিচু ত যথেষ্ট পৰিমাণে পটাছিয়াম আৰু ছ’ডিয়াম থাকে৷ কিডনী পাথৰ নিৰাময় কৰিবলৈ এই দুয়ােটা ৰসায়নিক উপাদানেই দৰকাৰ৷\nগাজৰ, তিয়হ আৰু বীটৰ ৰস\nগাজৰ, তিয়হ আৰু বীটৰ ৰসে কিডনীৰ পাথৰ লাহে লাহে গলায়। নিয়মীয়াকৈ এই তিনিওবিধ পাচলিৰ ৰস খাই থাকিলে কিডনীৰ পাথৰ ওলাই আহে ।\nকিডনী স্টোন প্ৰতিকাৰৰ বাবে চিৰাল\nশুকুৱাই লােৱা চিৰালৰ বাকলিৰ গুৰি প্রতিদিনে আধা চামুচকৈ খালে কিডনিৰ বিষ আৰােগ্য হয় । এই গুৰি প্ৰথমতে আধা চামুচ পৰা আৰম্ভ কৰি পিছলৈ ক্রমে বঢ়াই দুই চামুচকৈ খাব পাৰে ।\nমূত্রতন্ত্ৰৰ সকলাে ধৰণৰ ৰােগৰ বাবে কুঁহিয়াৰৰ ৰস, ডাবৰ পানী আৰু বার্লি তিয়াই থােৱা পানী উপকাৰী৷\nকিডনী পাথৰ প্ৰতিকাৰ কৰিবলৈ খাওক মাটিমাহ\n২৫০ গ্রাম মাটিমাহ ভালদৰে ধুই ৩ লিটাৰ পৰিষ্কাৰ পানীত এৰাতি তিয়াই ভালদৰে ঢাকি থওক৷ পিছদিনা পুৱা পানীৰে সৈতে মাটিমাহখিনি কম জুই ৩ ৪ ঘন্টা সিজাওক পানী কমি এক লিটাৰমান থাকোঁতে নমাই থওক৷ এতিয়া এখন কেৰাহীত ৩০-৫০ গ্রাম পৰিমাণৰ মাখন গৰম কৰি সিজাই থােৱা মাটিমাহখিনি পানীৰে সৈতে মাখন গৰম কেৰাহীত দি পুনৰ সামান্য উতলিবলৈ দিয়ক৷ তাত আন্দাজ মতে কলা নিমখ , জালুকৰ গুড়ি , জিৰা গুৰি আৰু হালধি দি লৰাই কিছুসময় পুনৰ উতলিবলৈ দিয়ক। এই দাইলৰ ২৫০ মিঃ লিঃ পৰিমাণত দৈনিক দুপৰীয় আহাৰৰ পৰিৱর্তে খাওক৷ এই ৰস একেৰাহে এসপ্তাহ খালে কিডনিৰ পাথৰ সৰু সৰু টুকুৰা হৈ প্ৰস্ৰাৱৰ লগত নিজে নিজে ওলাই আহিব।\nএই ৰস প্রতিদিনে এবাৰকৈ খাও। ইয়াৰ কোনাে পার্শ্বক্রিয়া নাই। এই ৰস খােৱাৰ পিছতাে যদি দুপৰীয়া ভােক সহ্য কৰিব নােৱাৰে তেনেহ’লে এখন মাত্র ৰুটি অথবা সৰু বাতিৰে এবাটি মাত্র ভাত খাব। বেছিকৈ নাখাব৷\nঅপথ্যঃ বিলাহী, ভাত, শুকান ফল, চকলেট, চাহ, মদ, আমিষ আহাৰ, ভেণ্ডি, কচু গুটি বা থুৰি আদি কিডনীৰ পাথৰ থকা ব্যক্তিৰ বাবে অপথ্য।\nএকেৰাহে বহুসময় বহি থকা বা প্রস্রাৱ বন্ধ কৰি ৰাখি থোৱা অভ্যাস অপকাৰী৷\nসম্পূৰ্ণ তথ্য আগবঢ়াইছে\nDr. Laxmidutta Shukla, BAMS, Ayurveda\n← কিডনী স্টন বা পাথৰ কিয় হয়? জানক আৰু সাৱধান থাকক – Kidney Stone in Assamese\nকিদৰে খাব নহৰু আৰু মৌ মিশ্ৰন? ইয়াৰ অভূতপূৰ্ব উপকাৰিতা বিষয়ে জানো আঁহক- How to eat Honey and Garlic in Assamese →\n20/06/2020 26/05/2021 Mitali Saikia 0\n24/05/2021 26/05/2021 Mitali Saikia 0


বলীউডৰ মোহময়ী অভিনেত্ৰী ফিটনেছ কুইন শিল্পা চেট্টীৰ জন্মদিন...– News18 assam\nBirthday Special : লিমকাৰ বিজ্ঞাপন আৰু বাজিগৰ চিনেমাৰে কেৰিয়াৰৰ পাতনি মেলা ফিটনেছ কুইন শিল্পা চেট্টীয়ে কাৰ প্ৰেমত পৰিছিল ? জানো আহক শিল্পাৰ বহু অকথিত কাহিনী...\nবলীউডৰ অভিনেত্ৰী শিল্পা চেট্টীৰ আজি ওপজা দিন । জন্মদিনত অনুৰাগীৰ শুভকামনাৰে ভৰি পৰিছে শিল্পাৰ ছ'চিয়েল মিডিয়া একাউন্ট ।\nবলীউডৰ ফিটনেছ কুইন শিল্পা চেট্টীৰ আজি ওপজা দিন । ৪৬ বছৰত ভৰি মোহময়ী অভিনেত্ৰীগৰাকীয়ে । জন্মদিনত অনুৰাগীৰ শুভকামনাৰে ভৰি পৰিছে শিল্পাৰ ছ'চিয়েল মিডিয়া একাউন্ট । ৪৬ বছৰ বয়সতো আজিও নিজৰ যৌৱন ধৰি ৰাখিছে শিল্পাই, বিগত কেইবাবছৰ ধৰি কৰি অহা যোগাভ্যাসৰে ফচল এয়া । ১৯৭৫ চনৰ আজিৰ দিনটোতে জন্মগ্ৰহণ কৰিছিল শিল্পাই । সৰুৰে পৰা এগৰাকী অভিনেত্ৰী হোৱাৰ সপোন দেখা শিল্পাই দশম উত্তীৰ্ণ হোৱাৰ পিছতে মডেলিঙৰ জগতত খোজ দিছিল। আজিৰ এই জন্মদিন বিশেষত জানো আহক শিল্পাৰ বিষয়ে ১০টা নজনা কথা -\n১. শিল্পা চেট্টীয়ে লিমকা বিজ্ঞাপনেৰে কেৰিয়াৰ আৰম্ভ কৰিছিল আৰু ১৯৯৩ চনত বাজিগৰ ছবিৰ জৰিয়তে অভিনয় জীৱন আৰম্ভ কৰিছিল অভিনেত্ৰীগৰাকীয়ে ।\n২. শিল্পা চেট্টীয়ে নৃত্যৰ লগতে ৰন্ধন আৰু যোগাভ্যাস ভাল পায়। শিল্পাই ৰন্ধাৰ লগতে খাবলৈও খুব ভাল পায়। ভাজি ৰুটি, কৰ্ণ পুলাও, চিকেন বিৰিয়ানী, দক্ষিণ ভাৰতীয় খাদ্য, পানীপুৰী, উপমা আৰু ইডলি আদি শিল্পাৰ প্ৰিয় খাদ্য ।\n৩. সংবাদ মাধ্যমৰ প্ৰতিবেদন অনুসৰি, শিল্পাই এবাৰ কৈছিল যে তেওঁ গাড়ী চলাবলৈ ভয় কৰে, যাৰ বাবে তেওঁ সদায় এজন ড্ৰাইভাৰ লগত লৈ যায়।\n৪. শিল্পা চেট্টীৰ উচ্চতা হৈছে ৫ ফুট ১০ ইঞ্চি । বলীউডৰ আটাইতকৈ ওখ অভিনেত্ৰীসকলৰ ভিতৰত তেওঁ অন্যতম ।\n৫. বলীউডত খুব কম তাৰকা আছে, যাৰ ব্যক্তিগত জেট আছে । শিল্পা আৰু ৰাজ কুন্দ্ৰাক এনে তাৰকাসকলৰ ভিতৰত গণ্য কৰা হয়। শিল্পা চেট্টীয়ে ভিন্ন সময়ত ব্যক্তিগত জেটৰ সৈতে ফটো আৰু ভিডিঅ' শ্বেয়াৰ কৰা দেখা গৈছিল ।\n৬. 'কাৰাটে'ত ব্লেক বেল্ট লাভ কৰিছিল শিল্পা চেট্টীয়ে । নিজৰ ফিটনেছক লৈ যথেষ্ট সক্ৰিয় হৈ থাকে অভিনেত্ৰীগৰাকী ।\n৭. ৯০ ৰ দশকত শিল্পা চেট্টী আৰু অক্ষয় কুমাৰৰ মাজৰ সম্পৰ্কৰ বাতৰিবোৰ চৰ্চাত আছিল । তেওঁৰ বিষয়ে এনে সম্পৰ্কৰ বাতৰি প্ৰকাশ কৰাৰ বাবে এখন আলোচনীৰ বিৰুদ্ধে গোচৰও ৰুজু কৰিছিল শিল্পাই ।\n৮. শিল্পা চেট্টীয়ে 'পৰদেশী বাবু' ছবিত কৰা দুৰ্দান্ত অভিনয়ৰ বাবে শ্ৰেষ্ঠ সহ-অভিনেত্ৰীৰ 'জি বলীউড সোণৰ বঁটা' লাভ কৰিছিল ।\n৯. মাতৃভাষা 'টুলু'ৰ লগতে হিন্দী, ইংৰাজী, কানাড়া, মাৰাঠী, গুজৰাটী, তামিল, তেলেগু আৰু উৰ্দুৰো জ্ঞান আছে শিল্পাৰ ।\n১০. হলীউডৰ ৰিয়েলিটি শ্ব' বিগ ব্ৰাদাৰতো বিজয়ী হৈছিল শিল্পা। সম্প্ৰতি শিল্পাই এটা ৰিয়েলিটি শ্ব'ৰ বিচাৰকৰ দায়িত্বত আছে আৰু "হাংগামা ২" ছবিৰ জৰিয়তে পুনৰ ডাঙৰ পৰ্দালৈ ঘূৰি আহিবলৈ সাজু হৈছে অভিনেত্ৰীগৰাকী ।\nBirthdaybollywoodBollywood celebritiesFitnessfitness mantraShilpa ShettyYoga


হেৰী পটাৰ (চলচ্চিত্ৰ শৃংখলা) - অসমীয়া ৱিকিপিডিয়া\nএই প্ৰবন্ধটো চলচ্চিত্ৰ শৃংখলাটোৰ বিষয়ে। মূল উপন্যাসৰ শৃংখলাটোৰ বাবে হেৰী পটাৰ চাওক। মূল চৰিত্ৰটোৰ বাবে, হেৰী পটাৰ (চৰিত্ৰ) চাওক।\nহেৰী পটাৰ চলচ্চিত্ৰ শৃংখলাটি ব্ৰিটিছ লেখিকা জে কে ৰাউলিং ৰচিত সাত খণ্ডৰ হেৰী পটাৰ উপন্যাস শৃংখলাৰ কাহিনীৰ আধাৰত নিৰ্মিত। শৃংখলাটিৰ কিতাপৰ সংখ্যা সাতখন আৰু, চলচ্চিত্ৰৰ সংখ্যা আঠখন। অন্তিমখন কিতাপৰ কাহিনী অপেক্ষাকৃত ভাবে দীঘল আৰু জটিল হোৱাৰ বাবে কিতাপখনৰ আধাৰত দুটা খণ্ডত চলচ্চিত্ৰ নিৰ্মিত কৰা হৈছে।\nআঠঁখন চলচ্চিত্ৰৰ ডিভিডি বক্স ছেট\nক্ৰিছ কলম্বাচ (১-২)\nআলফানচো কোৱান (৩)\nডেভিড য়েটচ (৫-৭)\nক্ৰিছ কলম্বাচ (৩)\nমাৰ্ক ৰেডক্লিফ (৩)\nডেভিড বেইৰন (৫-৭)\nজে কে ৰাউলিং (৭)\nষ্টিভ ক্লোভচ (১-৪, ৬-৭)\nমাইকেল গোল্ডেনবাৰ্গ (৫)\nজন উইলিয়ামচ (১-৩)\nপেট্ৰিক ডয়েল (৪)\nনিকোলাচ হুপাৰ (৫,৬)\nআলেকজেণ্ডাৰ ডেচপ্লেট (৭)\nকনৰাড পোপ (১-৩, ৭)\nজন চিল (১)\nৰ’জাৰ পেট (২, ৪)\nমাইকেল চেৰেছিন (৩)\nশ্লাভোমিৰ ইদজিয়াক (৫)\nব্ৰুনো ডেলবনেল (৬)\nএডোয়াৰ্ডো সিয়েৰা (৭)\nৰিচাৰ্ড ফ্ৰান্সিস-ব্ৰুচ (১)\nপিটাৰ অনেচ (২)\nষ্টিভেন ৱেজবাৰ্গ (৩)\nমাইক অ’ডচলি (৪)\nমাৰ্ক ডে (৫-৭)মাৰ্ক ডে\n৪ নভেম্বৰ ২০০১ (১)\n৩ নভেম্বৰ ২০০২ (২)\n১৮ নভেম্বৰ ২০০৫ (৪)\n১৯ নভেম্বৰ ২০১০ (৭, পৰ্ব-১)\n১৫ জুলাই ২০১১ (৭, পৰ্ব-২)\nডেভিড হেইমেনে প্ৰযোজনা কৰা হেৰী পটাৰ শৃংখলাটিৰ চলচ্চিত্ৰৰ বিপণন কৰিছে ৱাৰ্ণাৰ ব্ৰাদাৰ্ছ পিকচাৰ্ছে। শৃংখলাটিৰ আটাইকেইখন চলচ্চিত্ৰৰ প্ৰধান তিনিটা চৰিত্ৰ হেৰী পটাৰ, ৰন ৱিজলি আৰু হাৰমাইনি গ্ৰিঞ্জাৰৰ ভূমিকাত অভিনয় কৰিছে ক্ৰমে, ডেনিয়েল ৰেডক্লিফ, ৰুপাৰ্ট গ্ৰিণ্ট আৰু এমা ৱাটচনে। হেৰী পটাৰ শৃংখলাটি বৰ্তমানে সমগ্ৰ বিশ্বৰ শিশুসকলৰ মাজত এক আইকনত পৰিণত হৈছে তদুপৰি ইতিমধ্যেই শৃংখলাটি সৰ্বকালৰ সকলোতকৈ ব্যৱসায়িকভাবে সফল চলচ্চিত্ৰ শৃংখলা হিচাপে পৰিগণিত হৈছে। এই পৰ্যন্ত হেৰী পটাৰে প্ৰায় ৬ বিলিয়ন ডলাৰ আয় কৰিছে আৰু সৰ্বোচ্চ উপাৰ্জনকাৰী ৩০খন চলচ্চিত্ৰৰ তালিকাত শৃংখলাটিৰ প্ৰত্যেকখন ছবিয়েই অন্তৰ্ভুক্ত হৈছে।\nঅন্তিমখন কিতাপ হেৰী পটাৰ এণ্ড দ্য ডেথলি হেল’জ ৰ আধাৰত দুটা খণ্ডত চলচ্চিত্ৰ নিৰ্মাণ কৰা হৈছে। দ্বিতীয়খণ্ডৰ হেৰী পটাৰ এণ্ড দ্য ডেথলি হেল’জৰ মুক্তিৰে ইতিমধ্যে সমাপ্তি ঘটিছে গোটেই বিশ্বত আলোড়ন সৃষ্টি কৰা এই অতীব জনপ্ৰিয় শৃংখলাটিৰ।\n1 কাহিনী বিন্যাস\n1.1 হেৰী পটাৰ এণ্ড দ্য ফিল'ছ’ফাৰ্চ ষ্টোন\n1.2 হেৰী পটাৰ এণ্ড দ্য চেম্বাৰ অফ ছিক্ৰেটচ (২০০২)\n1.3 হেৰী পটাৰ এণ্ড দ্য প্ৰিজনাৰ অফ আজকাবান (২০০৪)\n1.4 হেৰী পটাৰ এণ্ড দ্য গবলেট অফ ফায়াৰ (২০০৫)\n1.5 হেৰী পটাৰ এণ্ড দ্য অৰ্ডাৰ অফ দ্য ফিনিক্স (২০০৭)\n1.6 হেৰী পটাৰ এণ্ড দ্য হাফ-ব্লাড প্ৰিন্স (২০০৯)\n1.7 হেৰী পটাৰ এণ্ড দ্য ডেথলি হেল’জ\n1.7.1 পৰ্ব-১ (২০১০)\n1.7.2 পৰ্ব-২ (২০১১)\nকাহিনী বিন্যাসসম্পাদনা কৰক\nহগৱাৰ্টচ যাদুশিক্ষা স্কুলৰ গ্ৰেট হল\nহেৰী পটাৰ এণ্ড দ্য ফিল'ছ’ফাৰ্চ ষ্টোনসম্পাদনা কৰক\nপ্ৰধান প্ৰবন্ধ: হেৰী পটাৰ এণ্ড দ্য ফিল'ছ’ফাৰ্চ ষ্টোন\nহেৰী পটাৰ নামৰ এটি অনাথ শিশুৱে তেওঁৰ মায়ামমতাহীন খুড়াকৰ ঘৰত এক দুখৰ জীৱন অতিবাহিত কৰিছে। এঘাৰ বছৰ বয়সত, হঠাৎ ৰুবিয়াচ হেগ্ৰিড নামৰ এজন আধা দানৱ যেন লোকে হেৰীক জনায় তেওঁ আচলতে এজন যাদুকৰ। তেওঁৰ পৰা হেৰীয়ে জানিব পাৰে যে তেওঁৰ বয়স যেতিয়া এবছৰ আছিল, তেতিয়া সেই সময়ৰ সকলোতকৈ ভয়ঙ্কৰ ক’লা যাদুকৰ লৰ্ড ভলডেমৰ্ট তাৰ মাক দেউতাকক হত্যা কৰে। ভলডেমৰ্টে হেৰীকো হত্যা কৰিবৰ চেষ্টা কৰিছিল, কিন্তু কোন এক ৰহস্যময় কাৰণত হেৰী বাচি যায় আৰু ভলডেমৰ্টৰ পতন ঘটে। ফলত যাদুকৰসকলৰ বিশ্বত হেৰীৰ অজানিতে তেওঁ অত্যন্ত জনপ্ৰিয় ব্যক্তি ৰূপে পৰিগণিত হয়। হেগ্ৰিডে হেৰীক যাদুশিক্ষাৰ বিদ্যালয়লৈ যাবলৈ পৰামৰ্শ দিয়ে আৰু এদিন হেৰী হগৱাৰ্টচ যাদুশিক্ষা স্কুলত ভৰ্তি হয আৰু নতুন নতুন যাদু শিকাত ব্ৰতী হয়। হগৱাৰ্টচত হেৰীয় ৰন ৱিজলি আৰু হাৰমায়নি গ্ৰিঞ্জাৰক লগ পায়, তিনিওৰে মাজত গভীৰ বন্ধুত্ব গঢ়ি উঠে। সেই বছৰেই হেৰী আৰু তেওঁৰ তিনি বন্ধুৱে ঘটনাক্ৰমে স্কুলত সংৰক্ষিত ৰহস্যময় পৰশমনিৰ অস্তিত্ব সম্পৰ্কে জানিবলৈ পায় আৰু মনিটিক অশুভ শক্তিৰ হাতৰ পৰা ৰক্ষা কৰিবলৈ দৃঢ়প্ৰতিজ্ঞ হয়।\nহেৰী পটাৰ এণ্ড দ্য চেম্বাৰ অফ ছিক্ৰেটচ (২০০২)সম্পাদনা কৰক\nহেৰী পটাৰ ছবিত ব্যৱহৃত তিনিমহলীয়া বাছ\nপ্ৰধান প্ৰবন্ধ: হেৰী পটাৰ এণ্ড দ্য চেম্বাৰ অফ ছিক্ৰেটচ\nহেৰী, ৰন আৰু হাৰমাইনি হগৱাৰ্টচলৈ তাওঁলোকৰ দ্বিতীয় বৰ্ষৰ শিক্ষাগ্ৰহণৰ বাবে ঘূৰি আহে। আগৰ বছৰৰ তুলনাত এই বছৰটো তেওঁলোকৰ বাবে আৰু অধিক প্ৰত্যাহ্বানজনক হৈ পৰে। কোনোৱে হগৱাৰ্টচ স্কুলৰ চেম্বাৰ অফ ছিক্ৰেটছ (গোপন কক্ষ)ৰ দুৱাৰ খুলি দিয়ে, যাৰ ফলত হগৱাৰ্টচ ছাত্ৰছাত্ৰী আৰু ভূতবোৰ কোনো অপশক্তিৰ হাতত পৰি এটি এটিকৈ শিললৈ ৰূপান্তৰিত হ’বলৈ আৰম্ভ কৰে। এসময়ত হেৰীয়ে অবশ্যেই লৰ্ড ভলডেমৰ্টৰ আন এক ৰূপৰ সৈতে যুদ্ধ কৰে আৰু এখন ৰহস্যময় ডায়েৰিক ধ্বংস কৰে যিখন আছিল এই সকলো অশুভ কাৰ্যকলাপৰ উৎস।\nহেৰী পটাৰ এণ্ড দ্য প্ৰিজনাৰ অফ আজকাবান (২০০৪)সম্পাদনা কৰক\nপ্ৰধান প্ৰবন্ধ: হেৰী পটাৰ এণ্ড দ্য প্ৰিজনাৰ অফ আজকাবান\nহগৱাৰ্টচত হেৰী পটাৰৰ তৃতীয় বৰ্ষ, হেৰী আৰু তেওঁৰ বন্ধুসকল পুনৰ স্কুললৈ আহে। ৰেমাচ লুপিন হগৱাৰ্টচৰ কা’লা যাদুৰ বিৰুদ্ধে প্ৰতিৰোধ বিষয়ৰ নতুন শিক্ষক হিচাবে নিযুক্ত হয়। এনেতে এদিন কুখ্যাত হত্যাকাৰী চিৰিয়াচ ব্লেকে আজকাবানৰ কাৰাগাৰ ভঙি পলায় আহে। ব্লেকৰ হাতৰ পৰা হগৱাৰ্টচক ৰক্ষাৰ বাবে যাদু মন্ত্ৰণালয়ে ভয়ঙ্কৰ আৰু অশুভ ডিমেণ্টৰবিলাকক নিয়োগ কৰে। এইসময়তে হেৰীয়ে তাৰ অতীত সম্পৰ্কে অনেক নজনা কাহিনী জানিবলৈ পায় আৰু লগতে জানিব পাৰে, এই চিৰিয়াচ ব্লেক কোন, আৰু তেওঁ আচল পৰিচয় কি?\nহেৰী পটাৰ এণ্ড দ্য গবলেট অফ ফায়াৰ (২০০৫)সম্পাদনা কৰক\nপ্ৰধান প্ৰবন্ধ: হেৰী পটাৰ এণ্ড দ্য গবলেট অফ ফায়াৰ\nহগৱাৰ্টচত হেৰীৰ চতুৰ্থ বৰ্ষত অশুভ আত্মা ভলডেমৰ্টৰ পুনৰ উত্থান ঘটে। ভলডেমৰ্টৰ ষড়যন্ত্ৰৰ জালত পৰি হেৰীয়ে মুখামুখি হ’ব লগা হয় এক নিৰ্মম অগ্নিপৰীক্ষাৰ। ছলে বলে কৌশলে হেৰীক ব্যবহাৰ কৰি ভলডেমৰ্টে তেওঁৰ হেৰুওৱা দেহটো পুনৰ ঘূৰাই পায়। এইবোৰৰ মাজত অশুভ শক্তিৰ উত্থানৰ বলি হয় চেডৰিক ডিগৰি নামৰ এজন ছাত্ৰ। সৰ্বত্ৰ ক’লা যাদুৰ এক বাতাবৰণ সৃষ্টি হয়। ভলডেমৰ্টৰ নেতৃত্বত পুনৰ সুসংগঠিত হয় ডেথ ইটাৰ (মৃত্যু খাদক) সকলৰ।\nহেৰী পটাৰ এণ্ড দ্য অৰ্ডাৰ অফ দ্য ফিনিক্স (২০০৭)সম্পাদনা কৰক\nপ্ৰধান প্ৰবন্ধ: হেৰী পটাৰ এণ্ড দ্য অৰ্ডাৰ অফ দ্য ফিনিক্স\nহগৱাৰ্টচত হেৰীৰ পঞ্চম বৰ্ষ আৰম্ভ হয় আন এক অনাকাঙ্খিত এক ঘটনাৰ মাজেদি, হেৰীয়ে ডিমেণ্টৰৰ আক্ৰমণৰ সন্মুখীন হ’ব লগা হয়। হগৱাৰ্টচৰ সৰ্বত্ৰতে মাত্ৰ অবিশ্বাস আৰু আতঙ্কৰ ছাপ দেখিবলৈ পোৱা যায়। ভলডেমৰ্টক দমন কৰাৰ উদ্দেশ্যে ডাম্বলড’ৰে এই সময়তে পুনৰগঠন কৰে এটি পুৰণি সংগঠন, অৰ্ডাৰ অফ দ্য ফিনিক্স। হেৰীয়েও নিজৰ বন্ধুসলকৰ সতে লগ লাগি গঢ়ি তোলে ডাম্বলডৰৰ সেণা নামৰ এক ছাত্ৰ সংগঠন। অন্যদিশে যাদু মন্ত্ৰনালয়ত সংৰক্ষিত এটি গোপন সামগ্ৰী নিজৰ হাতলৈ আনাৰ বাবে ভলডেমৰ্টে পুনৰ নতুন জাল পাতে, যি ষড়যন্ত্ৰত ধৰা পৰি, হেৰীয়ে নিজেকে আৰু বন্ধুসকলক ঠেলি দিয়ে এক অনিশ্চিত বিপদৰ দিশে।\nহেৰী পটাৰ এণ্ড দ্য হাফ-ব্লাড প্ৰিন্স (২০০৯)সম্পাদনা কৰক\nপ্ৰধান প্ৰবন্ধ: হেৰী পটাৰ এণ্ড দ্য হাফ-ব্লাড প্ৰিন্স\nহগৱাৰ্টচত হেৰীৰ ষষ্ঠ বৰ্ষ, ভলডেমৰ্টে নিজৰ ক্ষমতা ক্ৰমাত আৰু বৃদ্ধি কৰি গৈ থাকে। এইপিনে নতুন শিক্ষক হিচাপে হগৱাৰ্টচট যোগদান কৰে ডাম্বলড’ৰৰ পুৰণি বন্ধু হোৰেচ স্লাগহৰ্নে। হেৰী আৰু ডাম্বলডৰে ভলডেমৰ্টক পৰাজিত কৰাৰ নতুন পন্থা বিচৰাৰ প্ৰক্ৰিয়া অব্যাহত ৰাখে। সেইসময়তে স্লাগহৰ্নে ভলডেমৰ্টেৰ অমৰত্বৰ চাবিকাঠি হ'ৰক্ৰাক্স সমূহৰ সম্পৰ্কে জানিব পাৰে, লগতে জানিব পাৰে যে ভলডেমৰ্টক হত্যা কৰিবলৈ হ’লে প্ৰথমে এই হৰক্ৰাক্সসমূহক ধ্বংস কৰিব‍ই লাগিব।\nহেৰী পটাৰ এণ্ড দ্য ডেথলি হেল’জসম্পাদনা কৰক\nপ্ৰধান প্ৰবন্ধ: হেৰী পটাৰ এণ্ড দ্য ডেথলি হেল’জ\nপৰ্ব-১ (২০১০)সম্পাদনা কৰক\nহেৰী, ৰন আৰু হাৰমায়নিৰ সমুখত কেৱলমাত্ৰ এটাই পথ খোলা থাকে, ভলডেমৰ্টৰ অমৰত্বৰ চাবিকাঠি হ’ৰক্ৰাক্সসমূহ বিচৰা আৰু এইবোৰ ধ্বংস কৰা। ভলডেমৰ্টৰ উত্থান আৰু ক্ষমতা দখলৰ পৰিপ্ৰেক্ষিতত তেওঁলোকে প্ৰতিপলে মুখামুখি হয় চৰম অৱস্থাৰ। তেওঁলোকৰ অভিযানৰ প্ৰতিটো খোজে খোজে বিপদে হেতালি খেলে। কিন্তু সকলো প্ৰতিবন্ধকতা নেউচি তেওঁলোকে লক্ষ্যেৰ দিশে আগবাঢ়ি যায়। এই দীৰ্ঘতম অভিযানত তেওঁলোকে মুখামুখি হয় আন এক ৰসহ্য, ডেথলি হেল’জ (মৃত্যুৰ উপহাৰ) সমূহৰ।\nপৰ্ব-২ (২০১১)সম্পাদনা কৰক\nএটি হৰক্ৰাক্স ধ্বংস আৰু মৃত্যুৰ উপহাৰ সমূহৰ তাৎপৰ্য আবিষ্কাৰ কৰাৰ পাছত হেৰী, ৰন আৰু হাৰমায়নি পুনৰ বাকীবোৰ হৰক্ৰাক্স বিচৰাৰ বাবে নিজকে নিয়োগ কৰে। ভলডেমৰ্ট ক্ৰমাত অসামান্য ক্ষমতাৰ অধিকাৰী হৈ পৰে, সেইসময়তে তেওঁ দ্য এল্ডাৰ ৱাণ্ড নামৰ এক শক্তিশালী যাদুদণ্ডও লাভ কৰে। ভলডেমৰ্টে হগৱাৰ্টচত পুনৰ ক্ষমতা লাভ কৰাৰ উদ্দেশ্যে হগৱাৰ্টচ আক্ৰমণ কৰে। আৰু অন্যদিশে হেৰীৰ নেতৃত্বত সংঘটিত হয় পোহৰ পথৰ যাদুকৰ, ডাইনী আৰু অন্যান্য যাদুৰ প্ৰাণী সকলৰ দ্বাৰা যাদু আৰু মাগলবিশ্ব (সাধাৰণ মানুহৰ বিশ্ব)ক ভলডেমৰ্টৰ অশুভ ছায়াঁৰ পৰা মুক্ত কৰাৰ অভিযান।\n↑ Boucher, Geoff; Eller, Claudia (November 7, 2010). "The end nears for 'Harry Potter' on film". latimes.com (Los Angeles Times). http://articles.latimes.com/2010/nov/07/entertainment/la-et-1107-harry-potter-20101107। আহৰণ কৰা হৈছে: January 3, 2010. "The fantasy epic begins its Hollywood fade-out Nov. 19 with the release of " Harry Potter and the Deathly Hallows — Part 1" and finishes next summer with the eighth film, "Harry Potter and the Deathly Hallows — Part 2.""\n↑ Schuker, Lauren A. E. (November 22, 2010). "'Potter' Charms Aging Audience". wsj.com (Wall Street Journal). http://online.wsj.com/article/SB10001424052748703567304575628783648960748.html। আহৰণ কৰা হৈছে: January 3, 2010. "The seventh installment in the eight-film franchise, "Harry Potter and the Deathly Hallows: Part I" took inafranchise record of $125.1 million at domestic theaters this weekend according to Warner Bros., the Time Warner Inc.-owned movie studio behind the films."\n↑ "All Time Worldwide Box Office Grosses". Box Office Mojo. http://www.boxofficemojo.com/alltime/world/। আহৰণ কৰা হৈছে: 14 September 2009.\nৱিকিমিডিয়া কমন্সত হেৰী পটাৰ চলচ্চিত্ৰ সম্পৰ্কীয় মিডিয়া ফাইল আছে।\nএই শ্ৰব্য ফাইল 2011-01-02 "হেৰী পটাৰ (চলচ্চিত্ৰ শৃংখলা)" তাৰিখৰ প্ৰবন্ধৰ 2011-01-02 সংস্কৰণটোৰ, আৰু সেয়ে প্ৰবন্ধৰ সাম্প্ৰতিক পৰিৱৰ্তনসমূহ প্ৰতিফলিত নকৰিবও পাৰে, অধিক তথ্যৰ বাবে (শ্ৰৱণ সাহায্য চাওক)\nআধিকাৰিক ৱেবছাইট অফিছিয়েল ৱেবচাইট\nGrowing Up with Harry Potter - photo essay by টাইম আলোচনীৰ আলোকছবি\n"https://as.wikipedia.org/w/index.php?title=হেৰী_পটাৰ_(চলচ্চিত্ৰ_শৃংখলা)&oldid=250896"ৰ পৰা অনা হৈছে\nLast edited on 31 October 2020, at 05:07\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=22811।\nএই পৃষ্ঠাখন ৩১ অক্টোবৰ, ২০২০ তাৰিখে ১০:৩৭ বজাত অন্তিম সংশোধন কৰা হৈছিল।